HARAP KATA AKAN DIKOTA

Walaupun Sarawak Report akhirnya menjelaskan dakwaannya bahawa Pas menerima RM90 juta daripada Najib Razak lebih berdasarkan kecurigaan meluas yang disampaikan kepada laman pembocor maklumat itu, tindakan undang-undang adalah sebaik-baik jalan untuk membersihkan nama parti Islam itu.
Dalam hal ini, penegasan Timbalan Presiden Pas, Tuan Ibrahim Tuan Man bahawa dakwaan itu berniat jahat, palsu dan tidak lain selain bertujuan untuk mengaitkan parti itu dengan UMNO serta akan mengambil tindakan saman untuk membersihkan namanya, tentu saja diterima baik oleh sesiapa juga yang cintakan kebenaran.
Saman, jangan tak saman dan biar kata tetap dikota.
Semoga Presiden Pas, Hadi Awang serta Mursyidul Amnya, Dr Haron Din, dua pemimpin tertinggi yang mempunyai kata pemutus dalam parti itu turut sependirian dengan Tuan Ibrahim dalam tindakan undang-undang yang mahu diambil terhadap Sarawak Report itu.
Jangan jadi macam Najib, sudah berpuluh hari Selasa telah berlalu, saman terhadap Wall Street Journal tidak juga menjadi kenyataan sehingga kini. (SH 08/08/2016).

0

0

votes
Article Rating
Kongsikan artikel ini


SIAPA LEBIH PATUT JAGA INSTITUSI PRESIDEN – AHLI BAWAHAN ATAU PRESIDEN
ITU SENDIRI?

Semalam Najib Razak mengajak ahli-ahli UMNO untuk memelihara dan menjaga institusi presiden sebagai sebahagian daripada usaha untuk memastikan parti itu terus kukuh.
Jaga institusi presiden, bukan jaga saya, kata beliau.
Mungkin Najib sekarang ini sedang tertekan dengan penubuhan parti baru oleh Tun Mahathir yang mula mendapat respon yang baik daripada orangramai, lantaran itu tiba-tiba saja meminta agar dijaga institusi presiden UMNO.
Masalah UMNO cuma berkaitan Najib. UMNO tidak pernah ada presiden seperti beliau yang bukan saja dirinya dikaitkan dengan skandal, bahkan  isteri dan anak tirinya juga terkait sama menambahkan masalah kepada parti. Sebab itu Najib masih cuba berselindung agar yang dijaga bukan dirinya sebagai presiden,  tetapi institusi presiden.
Dengan parti baru yang bertunjangkan Melayu dan Bumiputera juga, ahli-ahli UMNO kini sudah ada pilihan. Tambahan lagi, semua orang sedar, selagi Najib memimpin parti itu, bukan saja beliau kena ditolak, bahkan dengan UMNO itu sekali mesti ditanggalkan kuasanya.
Jika tidak, masalah yang melingkari institusi presiden tidak akan berakhir. Kaum keluarga presiden juga akan terus menjadi beban kepada parti.
Najib yang menjadi punca segala masalah tentu sedar UMNO kini sedang berada di persimpangan hati orang-orang Melayu, tetapi adakah memadai dengan meminta ahli UMNO saja yang perlu menjaga institusi presiden?
Bagaimana dengan presiden yang sedang mengetuai institusi presiden itu?
Adakah dia tidak perlu memelihara dan menjaga nama baik institusi presiden tersebut?
Jika presiden berperangai baik dan tidak menjadi cemuhan, memang diakui bahawa ahli-ahli perlu menjaga dan memelihara institusi presiden tersebut, tetapi bagamana jika presdien sendiri sering memudarat, mencemar dan menjahanamkan nama parti?
Apakah dalam keadaan sebegitu, ahli masih perlu menjaga dan memelihara institusi presiden?
Bagaimana jika perbuatan memudarat, mencemar dan menjahanamkan parti itu bukan sekadar dilakukan sekali, bahkan berulang-ulang kali, apakah ahli masih perlu menjaga dan memelihara institusi presiden tersebut?
Bukankah seorang presiden seharusnya lebih dulu menunjukkan teladan yang baik dan menjaga serta memelihara institusi presiden berbanding ahli-ahli bawahan?
Atau sudah jatuh hukum wajib bagi ahli-ahli UMNO untuk membuang presiden yang ada demi untuk menyelamatkan institusi presiden?
Mana yang lebih baik, terus memelihara institusi presiden meskipun presidennya berkelakuan buruk atau menggantikan presiden yang menjadi buah mulut seluruh dunia itu dengan pemimpin lain demi memastikan institusi presiden terus terjaga dan terpelihara? (SH 08/08/2016).

0

0

votes
Article Rating
Kongsikan artikel ini


KENAPA PEMIMPIN2 UMNO KIAN MERAPU DALAM MEMPERTAHANKAN NAJIB?

Semakin masa berlalu, walaupun Najib Razak terus dipertahan dan disokong oleh para pemimpin UMNO, yang nyata hujah serta alasan dalam mempertahankan beliau juga kelihatan semakin merapu.
Sebut saja, daripada Salleh Said Keruak, Rahman Dahlan, Ahmad Maslan, Nazri Aziz, Idris Haron, Aziz Kaprawi, Azalina Othman Said dan ramai yang lain, setiap kali mereka membuka mulut mempertahankan Najib, ia akhirnya lebih menjadi bahan ketawa dan perlecehan daripada rakyat.
Hujah, idea dan kata-kata yang dilontarkan seolah-olah bukan terzahir daripada mulut mereka yang bergelar pemimpin, yang seharusnya mesti memperlihatkan mereka lebih cerdik berbanding rakyat biasa, bukan menjadi lebih bodoh di mata umum.
Malah Khairy Jamaluddin yang terlihat pintar dan dikhabarkan bakal pemimpin masa depan juga seperti sanggup memperbodohkan diri sendiri apabila mengatakan “tak mengapa digelar macai, asalkan untuk mempertahankan Najib.”
Jika diperhatikan, sejak timbulnya isu 1MDB, derma RM2,600 juta dan saman Jabatan Kehakiman AS, kemandulan dan kemerapuan dalam memberi kenyataan di kalangan pemimpin yang menyokong Najib, jelas amat ketara.
Kenapa semua ini berlaku? Kenapa ramai pemimpin sanggup mengeluarkan idea-idea bodoh atau sedia kelihatan bodoh asalkan dapat dilihat menyokong Najib?
Kenapa semasa Tun Mahathir Mohamad dan Tun Abdullah Badawi menjadi Perdana Menteri misalnya, ketika kedua-dua pemimpin itu dikritik dan diserang, tidak kedapatan pula hujah-hujah dangkal dan merapu seperti sekarang daripada pemimpin bawahan yang mempertahankan mereka?
Begitu juga dengan ketua-ketua dalam parti pembangkang, mereka juga seringkali diserang dan dikritik, tetapi mengapa pemimpin yang mempertahankannya selalu tampil dengan hujah-hujah yang bernas, dapat diterima akal dan tidak bodoh di mata rakyat?
Apakah pemimpin-pemimpin yang melingkari Najib sekarang begitu rendah kualitinya berbanding era sebelumnya atau mereka yang berada di sebelah lagi satu?
Atau apakah ia disebabkan oleh masalah yang ditimbulkan Najib begitu berat dan sukar untuk dipertahankan dan tindakan mereka mempertahankannya hanya semata-mata untuk menunjukkan masih ada yang setia bersama dengan Perdana Menteri?
Meskipun begitu, secara umumnya ada dua kelompok pemimpin yang mengelilingi Najib. Satu, mereka yang mulutnya lebih pantas bergerak daripada akalnya. Mereka inilah yang banyak merapu. Asal ada saja isu berkaitan Najib, terpacullah suara mereka. Yang penting bukan isi atau hujah yang dilontarkan, tapi kehadiran dalam memberikan sokongan.
Hujah selalu ditolak ke tepi. Sebab itu, dalam isu wang RM2,600 juta, macam-macam hujah lawak jenaka dapat kita dengar, sama ada sebelum atau selepas Najib mengakui wang tersebut benar-benar masuk ke akaun peribadinya.
Dalam kes saman Jabatan Kehakiman AS pula, sampai ada yang mengatakan ia kononnya percubaan campurtangan Amerika, Malaysia akan jadi Iraq kedua, mahu membunuh Melayu dan pelbagai hujah gila lainnya.
Kelompok kedua yang ada di keliling Najib juga ialah mereka yang diam dan hanya buat kerja sama ada sebagai menteri, timbalan menteri, pengerusi GLC atau menjaga UMNO di bahagian masing-masing.
Mustapha Mohamad dan Idris Jusoh adalah antara golongan kedua yang hampir-hampir tidak bersuara berkaitan 1MDB, derma RM2,600 juta atau saman Jabatan Kehakiman AS. Di kalangan timbalan menteri, Ahli Parlimen dan Ketua UMNO bahagian juga ramai kelompok kedua ini.
Ada yang berkata, mereka adalah pemimpin yang pandai “main selamat” tetapi kerana tidak bersuara, mereka adalah antara yang tidak kelihatan bodoh di mata rakyat.
Apakah yang main selamat dan tidak mahu kelihatan bodoh itu lebih berpaksikan kepada prestasi kerja sebagai tanda sokongan kepada Najib atau kerana mereka juga mendapati sukar untuk berbuat demikian, lalu berdiam diri adalah pilihan terbaik, manakala yang bising-bising itu kerana tiada apa-apa kelebihan yang boleh ditonjolkan untuk terus kekal dengan jawatan? (SH 09/08/2016).

0

0

votes
Article Rating
Kongsikan artikel ini


MENAGIH JANJI ZAHID HAMIDI

Parti baru, Parti Pribumi Bersatu Malaysia atau singkatannya BERSATU sah didaftarkan petang tadi oleh Muhyiddin Yassin di pejabat Pendaftar Pertubuhan di Putrajaya.
Beliau turut diiringi oleh beberapa jawatankuasa penaja yang bakal menunjangi BERSATU serta ratusan penyokong yang bakal menyertai parti tersebut.
Walaupun bertunjangkan Melayu dan Bumiputera, BERSATU juga menerima keahlian bukan Melayu sebagai ahli bersekutu dan sekaligus menjadikan  ia sebuah parti yang inklusif untuk semua rakyat Malaysia.
Sebagaimana beberapa hari lalu Zahid Hamidi menjanjikan kelulusan segera kepada pendaftaran BERSATU jika semua dokumen dan syarat-syarat yang diperlukan telah dipenuhi, janji-janji beliau kini sedang ditagih dan diperhati oleh semua.
Dalam sehari dua ini, Zahid barangkali sudah boleh memeriksa dengan Pendaftar Pertubuhan untuk mengetahui sama ada semua borang, dokumen dan syarat-syarat penubuhan BERSATU yang dikemukakan Muhyiddin adalah lengkap atau sebaliknya.
Sesuai dengan janjinya itu, Zahid perlu memberi perhatian khusus kepada kelulusan BERSATU ini. (SH 09/08/2016).

0

0

votes
Article Rating
Kongsikan artikel ini


"KALAU 'SAMPAH' JADI PRESIDEN UMNO, MAKA 'SAMPAH' JUGALAH PERDANA
MENTERI KITA DAPAT"

Ramai yang bertanya, apa baiknya apabila sebuah lagi parti baru iaitu BERSATU diwujudkan?
Beberapa yang lain pula menanyakan, apa kelebihannya kepada Pakatan Harapan apabila BERSATU bekerjasama dengannya?
Sebagai parti politik yang akan ditunjangi oleh nama-nama besar seperti Tun Mahathir, Muhyiddin Yassin, Mukhriz Mahathir dan lain-lain dengan iltizam untuk melakukan perubahan, bukan saja kepada kepimpinan negara, tetapi juga restormasi dalam sistem pentadbiran kerajaan, kewujudan BERSATU tentu saja banyak manfaatnya untuk rakyat.
Ia tidak semata-mata untuk merubah atau menyingkirkan Najib Razak, malah juga mahu memperbaiki mana-mana sistem yang telah rosak atau yang telah disalahgunakan untuk kepentingan pihak-pihak tertentu.
Dengan itu, jika kita merasakan negara di bawah kepimpinan Najib sejak tujuh tahun yang lalu begitu memalukan dengan pelbagai masalah dan onar yang ditimbulkannya, inilah masanya yang terbaik untuk melangkah ke hadapan dan sama-sama memperbaikinya.
Berdasarkan apa yang telah Najib lakukan untuk mengukuhkan kuasanya sejak timbul isu 1MDB dan skandal kewangan melibatkan dirinya, hanya pilihanraya satu-satunya jalan untuk melakukan perubahan dan pemulihan dalam negara ini.
Jika perubahan tidak dilakukan pada PRU 14 akan datang, percayalah bahawa sebarang perubahan akan menjadi lebih sukar, bahkan boleh jadi mustahil untuk dilakukan selepas itu.
Melalui kerjasama yang diwujudkan antara BERSATU dengan Pakatan Harapan pula, ia sekaligus menjadikan gabungan itu lebih baik dan lebih lengkap berbanding BN.
Dalam BN, seperti mana yang kita maklumi, jawatan Perdana Menteri adalah milik UMNO dan parti-parti komponen BN lain tidak berhak sama-sekali untuk jawatan tersebut.
Siapa yang jadi Presiden UMNO, maka dialah yang automatik akan menjadi Perdana Menteri. Ini menjadikan, jika  “sampah” sekali pun yang jadi Presiden UMNO, maka “sampah” jugalah yang rakyat akan dapat sebagai Perdana Menteri. Ia muktamad dan tidak ada pilihan.
Berbanding Pakatan Harapan, calon Perdana Menteri mereka boleh datang daripada PKR, DAP, Amanah atau BERSATU. Ia tidak menjadi hak kekal sesuatu parti sahaja.
Sudah tentu, oleh kerana komposisi orang Melayu mewakili lebih 65 peratus daripada penduduk Malaysia, calon Perdana Menteri yang sesuai mestilah daripada calon Melayu juga. Ahli Parlimen Cina pun tidak mungkin sedia untuk meniadi Perdana Menteri kerana mereka sedar kesukaran yang bakal dihadapi jika diberikan jawatan tersebut.
Ia seperti di Pulau Pinang, oleh kerana Cina majoriti di di negeri itu, baik BN atau Pakatan Harapan yang berkuasa, calon Cinalah yang sesuai sebagai Ketua Menteri.
Ia bermakna, jika Pakatan Harapan menang PRU 14 akan datang, rakyat akan mendapat pilihan calon Perdana Menteri yang lebih baik berdasarkan konsensus parti-parti dalam gabungan tersebut.
Jika calon daripada PKR yang dirasakan lebih baik dan sesuai, maka wakil parti itulah yang akan jadi Perdana Menteri. Begitu juga jika calon BERSATU atau Amanah yang difikirkan lebih layak dan dipersetujui, merekalah pula yang akan menjadi Perdana Menteri.
Tidak terkecuali, jika ada calon Melayu daripada DAP yang benar-benar layak dan lebih baik berbanding calon-calon lain, tidak mustahil mereka juga boleh mengisi jawatan Perdana Menteri itu.
Pokoknya, ia bukan mutlak milik sesuatu parti sebagaimana dalam BN. Meskipun begitu, calon Perdana Menteri itu tetap Melayu, sesuai dengan kedudukan Melayu sebagai majoriti penduduk negara ini.
Konsensus dalam memilih calon Perdana Menteri itu tidak saja menjadikan rakyat akan mendapat calon Perdana Menteri yang “terbaik daripada yang baik-baik”, malah kedudukan parti-parti yang hampir seimbang dalam Pakatan Harapan akan menjadikan “check and balance” lebih berfungsi dengan baik dan tiada sesiapa boleh berbuat sesuka hati atas kuasa yang dimiliki.
Tidak seperti UMNO yang mendominasi BN, bukan saja BN itu seperti milik mereka, lihatlah lagak-lagak orang-orang UMNO, negara ini pun seperti hanya mereka yang punya.
Tanpa keraguan, dengan wujudnya BERSATU, inilah masa yang tepat  untuk orang-orang Melayu dan rakyat seluruhnya berhijrah dan meninggalkan UMNO serta BN, seterusnya menjadikan Pakatan Harapan sebagai payung baru yang lebih kukuh untuk sama-sama bernaung. (SH 10/08/2016).

0

0

votes
Article Rating
Kongsikan artikel ini


KENAPA HADI AWANG SUSAH SANGAT NAK BERI JAWAPAN?

Presiden Pas, Hadi Awang dilaporkan enggan memberi ulasan lanjut mengenai dakwaan Sarawak Report bahawa parti itu ada menerima RM90 juta daripada Najib Razak atas alasan beliau baru balik dari luar negara dan belum membaca lagi berita berkenaan dengannya.
Saya baru balik…belum baca lagi, kata beliau.
Selepas diasak, Hadi kemudiannya menyerahkan kepada Pas Pusat untuk mengambil tindakan lanjut mengenainya.
Saya baru balik…belum baca lagi…serah pada Pas Pusat, tambahnya kepada wartawan sebaik tiba di Lapangan Terbang Sultan Mahmud, Kuala Terengganu.
Isu yang ditanyakan sebenarnya mudah saja, benar atau tidak bahawa Pas ada atau pernah menerima wang sebanyak RM90 juta daripada Najib sebagaimana yang dilaporkan oleh Sarawak Report, baru-baru ini.
Soalan sebegitu mudah tidak memerlukan jawapan yang susah. Jawapannya hanya “ya” atau “tidak”  saja.
Kalau tidak pernah menerima wang sebagaimana yang didakwa itu, jawab saja “tidak”, manakala jika pernah menerimanya, jawablah “ya”.
Apa yang susah sangat? Kenapa perlu disusahkan jawapannya?
Kenapa Hadi Awang perlu menjawab, beliau belum membaca lagi laporan mengenai dakwaan dan kerana itu tidak dapat memberi ulasan lanjut mengenainya serta kemudian menyerahkan pula kepada Pas Pusat untuk mengambil tindakan lanjut berkenaan dengannya?
Bukankah sebagai Presiden Pas, Hadi Awang boleh memberi jawapan mudah mengenai perkara itu iaitu menafikan atau mengiakannya saja.
Kenapa beliau tidak seperti Tuan Ibrahim Tuan Man yang pantas mengatakan dakwaan itu sebagai palsu, tidak benar, berniat jahat serta bertegas akan mengambil tindakan undang-undang bagi membersihkan nama Pas?
Lagi pula, benarkah Hadi Awang tidak membaca atau tidak mengetahui langsung berita mengenai dakwaan Sarawak Report itu?
Apa yang dilakukannya sepanjang dalam penerbangan?
Apa telefon bimbit yang dipakainya?
Tidak adakah pegawai-pegawainya yang menjaga hal ehwal media atau politik memaklumkan secara langsung kepadanya berkenaan dakwaan menerima wang RM90 juta daripada Najib itu?
Seperkara lagi, kenapa Najib sendiri masih diam membatu berhubung dakwaan Sarawak Report itu?
Jika tidak ada majlis rasmi yang membolehkannya bercakap secara langsung dengan wartawan, apa gunanya beliau ada Facebook dan Twitter yang punya berjuta pengikut itu?
Sama seperti Hadi Awang, Najib juga hanya perlu menulis “tidak” saja di Facebook dan Twitter miliknya, jika benar beliau tidak pernah menyumbang apa-apa dana, baik kepada Pas, mahu pun mana-mana pemimpin parti Islam tersebut.
Susah sangat ke? Kenapa sehingga ini Najib tidak melakukannya? (SH 10/08/2016).

0

0

votes
Article Rating
Kongsikan artikel ini


SYUKUR KEPADA TUHAN

Alhamdulillah, Tun Mahathir Mohamad yang sedang dirawat di IJN kerana jangkitan kuman, tidaklah berada dalam keadaan yang membimbangkan kita semua.
Beliau nampaknya cuma demam biasa-biasa saja dan sekarang keadaannya boleh dikatakan sudah pulih sepenuhnya. Namun, atas nasihat doktor, beliau mungkin perlu untuk berehat lagi.
Dari katil IJN, Tun Mahathir bukan saja terus menulis melalui blognya, malah masih mampu mencabar Najib untuk berdebat dengannya mengenai pentadbiran negara.
“Saya berumur sekarang. Tetapi Alhamdulilah, saya belum lagi nyanyuk. Saya dengan senang hati akan terima cabaran debat terbuka dengan Najib di hadapan penonton dan siaran televisyen secara langsung.
“Perbahasan hendaklah mengenai mentadbir negara. Mungkin saya kalah. Wang tunai boleh menang. Ianya adalah untuk rakyat Malaysia menilai, bukan TV3 atau NST atau mereka yang memang penyokong saya.
“Saya menulis ini dari hospital. Saya ingin mengucapkan terima kasih kepada semua mereka yang menghantar mesej cepat sembuh kepada saya,” demikian antara tulisan Tun Mahathir yang dipetik daripada blognya, chedet.cc.
Mudah-mudahan Najib tidak demam secara tiba-tiba dengan cabaran dari katil hospital ini!! (SH 11/08/2016).

0

0

votes
Article Rating
Kongsikan artikel ini


PARTI BERSATU SUKAR DILULUSKAN?

Kemungkinan kelulusan pendaftaran parti BERSATU akan melalui jalan sukar  adalah hakikat yang barangkali harus diterima oleh Tun Mahathir Mohamad yang mengharapkan melalui parti baru itu dapat menyingkirkan Najib Razak pada pilihanraya umum akan datang.
Sekurang-kurangnya dua alasan bakal menjadi halangan parti itu daripada diluluskan oleh Pendaftar Pertubuhan:-
– Logonya yang menggunakan bunga raya sebagai logo rasmi. Bunga raya adalah bunga kebangsaan dan penggunaannya mungkin tidak dibenarkan oleh Pendaftar Pertubuhan ke atas mana-mana parti politik, lebih-lebih lagi yang jelas bersifat untuk menumbangkan UMNO dan menyingkirkan Perdana Menteri.
– Penggunaan singkatan perkataan BERSATU daripada nama penuhnya Parti Pribumi Bersatu Malaysia.
Walaupun Tengku Adnan Tengku Mansor mengemukakan bantahan terhadap penggunaan perkataan “bersatu”  itu atas alasan ia perkataan yang sering digunakan umum dan mungkin mengelirukan orangramai, sebab sebenar ialah kerana lagu rasmi UMNO sendiri banyak menggunakan perkataan “bersatu”, selain slogan UMNO pula ialah “Bersatu, Bersetia, Berkhidmat”.
Jika parti BERSATU diluluskan, ia tentunya bakal menjadi gangguan jiwa kepada UMNO kerana setiap kali ahli-ahlinya menyanyikan lagu UMNO, mereka secara tidak langsung sedang mempromosikan parti baru tersebut.
Ia juga membuatkan pemimpin-pemimpin UMNO, khususnya Najib Razak sentiasa keberatan untuk membuka mulut bagi sama-sama menyanyi ketika lagu itu didendangkan.
Dengan itu, sesuai dengan bantahan yang dikemukakan oleh Ku Nan, pemimpin nombor tiga paling berkuasa dalam UMNO itu, besar kebarangkaliannya adalah  pendaftaran BERSATU tidak akan diluluskan oleh Pendaftar Pertubuhan.
Ia dalam masa yang sama akan memaksa jawatankuasa penaja BERSATU untuk menukar logo bunga raya itu dan memilih singkatan perkataan lain selain daripada BERSATU sebagai singkatan untuk namanya.
Penggunaan perkataan “bersatu”  untuk nama parti mungkin tidak menjadi masalah kerana UMNO sendiri bermakna Pertubuhan Kebangsaan Melayu Bersatu dan PBS pula adalah singkatan Parti Bersatu Sabah, tetapi penggunaan nama BERSATU sebagai sebutan harian sesebuah parti yang merupakan saingan UMNO dan menyebabkan pula UMNO menyebutnya berulang-ulang dalam nyanyian, mungkin sukar untuk dibenarkan.
Barangkali, jika bukan bunga raya sebagai logonya dan singkatan nama Parti Pribumi Bersatu Malaysia yang dipilih juga hanya PPBM misalnya, maka ketika ini pasti sedang tersenyum simpullah sekalian pimpinan UMNO menyambut kehadiran parti baru yang diinisiatifkan oleh Tun Mahathir itu. (SH 11/08/2016).

0

0

votes
Article Rating
Kongsikan artikel ini


IBRAHIM ALI PILIH BERSATU?

Dalam melontarkan ulasannya mengenai pelbagai reaksi pemimpin UMNO terhadap penubuhan BERSATU yang masih dalam proses pendaftaran, Ibrahim Ali dalam masa yang sama juga tidak melindungkan keghairahan dan “jatuh cintanya” kepada parti baru itu.
Soal sama ada (BERSATU) mendapat sokongan atau tidak daripada rakyat, itu sama-sama kita tunggu dan saksikan. Beri mereka ruang dan peluang, demikian antara ulasan beliau.
Apakah ini tanda-tanda bahawa Presiden Perkasa itu bakal menyertai BERSATU apabila pendaftarannya diluluskan nanti?
Adakah BERSATU merupakan pilihannya untuk kembali berpolitik sebagaimana yang pernah diperkatakannya sebelum ini bahawa beliau sedang mempertimbangkan untuk menyertai sebuah parti politik bagi membolehkannya bertanding semula dalam PRU 14 akan datang?
Adakah, sekiranya menyertai BERSATU, ahli-ahli Perkasa akan turut mengikut jejak langkah Ibrahim Ali?
Dalam BERSATU, apa agaknya jawatan yang akan diperolehinya? (SH 12/08/2016).

0

0

votes
Article Rating
Kongsikan artikel ini


NAJIB ADALAH ASET KEPADA PEMBANGKANG, JANGAN LAGI DESAK BELIAU
BERUNDUR!!

Harus diakui bahawa kemelut politik dalam negara sekarang adalah berpunca daripada Najib Razak. Tidak ada sebab-sebab lain yang menjadi punca kekalutan itu.
Disebabkan beliau menjadi Perdana Menteri, kemudian menubuhkan 1MDB dan tiba-tiba dalam akaun peribadinya ada wang beribu-ribu juta, itulah sebenarnya punca segala masalah yang berlarutan sehingga hari ini.
Jika Najib tidak menubuhkan 1MDB dan tiada wang begitu banyak dijumpai dalam akaun banknya, kemelut dalam UMNO dan negara tidak mungkin jadi seteruk seperti sekarang.
Lebih mungkin tidak timbul segala masalah dalam UMNO dan negara  jika bukan Najib yang dilantik sebagai Perdana Menteri pada 2009 dahulu.
Tun Mahathir Mohamad barangkali masih bersama UMNO jika tiada 1MDB dan tiada wang terlalu banyak dalam akaun perjbadi Najib. Kalau pun beliau keluar UMNO seperti yang dilakukannya ketika era Tun Abdullah Badawi dahulu, tidak mungkin beliau bertindak sejauh hingga menubuhkan sebuah parti baru dan bersungguh-sungguh pula mahu mengalahkan UMNO yang ditubuhkannya sendiri pada 1988 dahulu.
Segala-galanya adalah kerana Najib, 1MDB dan wang yang begitu banyak dalam akaun peribadi seorang Perdana Menteri. Di bumi dan planet mana sekalipun, pemimpin yang berdiri atas nama demokrasi tidak seharusnya memiliki wang berbilion-bilion dalam akaun peribadi, apatah lagi jika jawapan mengenai kekeliruan wang tersebut tidak jelas dan berbeza-beza.
Sebab itu banyak sejarah telah membuktikan pemimpin yang berkelakuan sebegitu pasti akan tersingkir akhirnya. Rakyat mungkin dapat menerima pemimpin menjadi kaya, tetapi tidak jika melalui sumber yang dipertikaikan.
Sekarang ini isu 1MDB dan wang beribu juta itu telah menyebabkan majoriti rakyat menolak Najib. Bukan saja rakyat biasa, mereka yang tidak berparti dan penyokong parti-parti pembangkang kian lantang menyatakan Najib seharusnya berundur, bahkan pemimpin, ahli dan penyokong UMNO juga ramai yang beperasaan demikian.
Tinggal lagi disebabkan masih ada sisa-sisa sayang kepada UMNO, mereka terus bersama parti itu dan seolah-olah menyokong kepimpinan Najib. Ramai dalam UMNO hanya menyokong Najib secara luaran saja. Mereka sebenarnya lebih menyokong UMNO, bukan Najib. Mereka sedar Najib telah menjadikan UMNO kian tersisih di hati rakyat, tetapi tidak mampu berbuat apa-apa.
1MDB tidak dinafikan telah menyebabkan nama Najib membusuk di peringkat antarabangsa. Selain tujuh negara sedang menyiasat berkaitan penipuan dan penggubahan wang haram melibatkan 1MDB, Amerika dan Singapura sudah pun bertindak membekukan harta-harta yang dikenalpasti dilakukan melalui aktiviti pencurian.
Di Amerika, meskipun nama Najib tidak disebut, tetapi Malaysian Official 1 yang didakwa menerima AS$731 juta daripada wang 1MDB yang dicuri, telah dinyatakan dengan jelas dan terang-terangan oleh Jabatan Kehakiman AS.
Dengan ini, untuk tempoh enam bulan atau setahun akan datang, kita sudah boleh membayangkan tindakan-tindakan di peringkat antarabangsa terhadap 1MDB yang secara tidak langsung akan menyebabkan nama Najib akan terkait sama.
Jika dengan apa yang berlaku sekarang pun sudah menyebabkan nama Najib dibenci dan sokongan terhadapnya jelas semakin berkurangan, bayangkan sokongan rakyat terhadap UMNO dan BN jika bersilih-ganti tindakan perundangan dan penangkapan oleh negara luar turut berlaku nanti?
Meskipun Najib masih mahu bertahan dengan jawatannya dan berulangkali mengatakan beliau tidak bersalah, malah sudah dibersihkan oleh Peguam Negara Malaysia, sokongan rakyat tidak mungkin bertambah baik sekiranya beberapa negara mula mengambil tindakan.
Oleh itu, memaksa Najib berundur sudah tidak bermakna lagi ketika ini. Yang  lebih afdal ialah UMNO dan BN harus dikalahkan melalui pilihanraya, sesuai dengan parti baru yang sudah pun ditubuhkan dan akan menjalin kerjasama dengan Pakatan Harapan.
Najib adalah aset kepada BERSATU dan Pakatan Harapan untuk mencapai cita-cita mengambil alih pentadbiran dan memulihkan imej negara. Tanpa Najib, kelebihan untuk mengalahkan UMNO dan BN mungkin sudah tiada atau akan berkurangan dalam PRU 14 nanti. (12/08/2016).

0

0

votes
Article Rating
Kongsikan artikel ini


AUWWWW…..TAKUTNYAAA!!

Blog  ini rasanya sudah beberapa kali menulis mengenai Parti Pribumi Bersatu Malaysia atau BERSATU yang diinisiatifkan oleh Tun Mahathir Mohamad dan diketuai oleh Muhyiddin Yassin.
Hari ini pula terjumpa logo bunga raya yang cantik yang akan merupakan logo rasmi BERSATU. Maka, saya ingin kongsikan di sini untuk tatapan kita bersama.
Tetapi kata Naib Presiden UMNO, Hishammuddin Hussein uang merupakan sepupu Najib Razak, mana-mana ahli UMNO yang mempromosikan BERSATU akan diambil tindakan.
Alamakkk…ini kena tindakan juga ke?
Apa hukumannya?
Buang negeri? Buang daerah? Tak boleh jejak Putrajaya?
Tak boleh keluar duit di ATM?  Tak boleh lalu lebuhraya PLUS?
Auwwww….takutttttt!!! (SH 13/08/2016).

0

0

votes
Article Rating
Kongsikan artikel ini


BERSATU LEBIH MEMUDAHKAN PERUBAHAN

Pada pilihanraya umum 2013, BN berjaya mengekalkan kuasanya dengan meraih kemenangan di 133 kerusi Parlimen berbanding Pakatan Rakyat sebanyak 89 kerusi daripada  222 jumlah keseluruhannya.
Daripada 133 kerusi yang dimenangi BN itu, 88 diraih melalui calon-calon UMNO. Ini bermakna jumlah kerusi yang dimenangi oleh Pakatan Rakyat hanya lebih satu kerusi berbanding kekuatan UMNO. Banyak kerusi BN disumbangkan melalui Sabah dan Sarawak.
Pada pilihanraya 2008 pula, daripada 140 kerusi yang dimenangi oleh BN, 79 kerusi dimenangi atas tiket UMNO. Berbanding pilihanraya 2008, jumlah kemenangan kerusi UMNO meningkat sebanyak 9 kerusi dalam pilihanraya 2013 lalu.
Di sebalik pelbagai isu melanda Najib Razak dan negara, UMNO pada hakikatnya masih mampu menang banyak kerusi bagi memastikan BN terus berkuasa. UMNO dan parti-parti kompenan BN kecundang di banyak kerusi bandar, separa bandar dan pengundi campuran, tetapi masih dominan di luar bandar, kampung-kampung Melayu serta Felda.
Kemampuan BN menang itu adalah disebabkan UMNO masih dilihat parti yang memperjuangkan hak dan kepentingan Melayu, sesuai dengan komposisi Melayu yang meliputi kira-kira 65 peratus penduduk negara ini.
Dalam Pakatan Rakyat, tidak ada parti yang benar-benar bersifat Melayu. DAP pelbagai kaum dan PKR juga pelbagai kaum, sementara Pas adalah parti Islam.
Oleh kerana tidak ada yang benar-benar memperjuangkan Melayu, di sinilah UMNO mengambil kesempatan. Walaupun wujud pelbagai isu berkaitan Najib dan Rosmah pada pilihanraya 2013, UMNO masih menang banyak kerusi kerana  kejayaannya memanipulasi pengundi luar bandar dengan memainkan sentimen UMNO itu Melayu dan Melayu itu UMNO.
Sementara pengaruh media sosial memberi kelebihan kepada Pakatan Rakyat dalam konteks pengundi bandar, luar bandar dan campuran, mainan sentimen Melayu dengan dibantu elemen 3M iaitu “money, machinery, media”, telah memberi kelebihan kepada UMNO.
Meskipun kita seharusnya menolak perkauman dan mahu semua rakyat hidup harmoni tanpa mengira agama dan bangsa, realiti politik Malaysia masih jauh untuk bebas daripada hakikat itu. Tambahan lagi, masih banyak kerusi Parlimen dan DUN di negara ini dihuni oleh majoriti pengundi Melayu luar bandar, miskin dan ketinggalan.
Dalan konteks BN, meskipun MCA, MIC dan Gerakan semakin ditolak kerana pengundi bandar, separa bandar dan campuran lebih memihak kepada pembangkang yang kerap memainkan isu rasuah, penyelewengan, pembaziran dan sebagainya, UMNO sebaliknya tetap punya kelebihan di kawasan luar bandar, kampung dan Felda berdasarkan mainan sentimen Melayu sambil dibantu faktor 3M tadi.
Oleh itu, untuk mengalahkan BN dalam PRU 14, penguasaan UMNO haruslah dipecahkan terlebih dahulu. PKR dan Amanah sukar memikul tanggungjawab itu, begitu juga dengan Pas, walaupun parti Islam itu agak dominan di bebarapa kawasan Melayu di negeri Kelantan, Terengganu dan Kedah.
Di sinilah pentingnya BERSATU dan itulah juga sebabnya mengapa BERSATU ditubuhkan dengan bertunjangkan Melayu dan Bumiputera. Walaupun BERSATU bercorak Melayu dan Bumiputera, ia tidak seharusnya dilabel perkauman selagi ia sedia menjalinkan kerjasama dengan Pakatan Harapan yang mengandungi parti-parti pelbagai kaum serta menghormati hak-hak bangsa lain.
BERSATU tidak lain bertujuan untuk memberi saingan kepada UMNO dan mengurangkan sebanyak mungkin daripada 88 kerusi yang dipegangnya sekarang. Parti-parti lain yang mewakili Pakatan Harapan boleh terus menumpukan kepada kawasan bandar, separa bandar dan juga campuran yang memang merupakan lubuk mereka.
Dengan bantuan pemimpin-pemimpin berpengalaman seperti Tun Mahathir, Muhyiddin dan Mukhriz, penguasaan UMNO di luar bandar dan kawasan Melayu lebih mudah dileraikan, lebih-lebih dengan wadah BERSATU yang mirip macam UMNO dan ditunjangi oleh bekas-bekas pemimpin UMNO.
Di Sabah, jika Shafie Apdal bergerak dengan platform “Sabah untuk rakyat Sabah”  yang mirip seperti berlaku di Sarawak yang mana slogan mereka ialah “Sarawak untuk rakyat Sarawak”, beliau tidak mustahil mampu mengurangkan beberapa kerusi UMNO di negeri tersebut.
Yang penting, selain menjalin kerjasama dengan Pakatan Harapan, BERSATU melalui pengalaman Tun Mahathir mesti berunding sebaik mungkin dengan Pas dan Amanah bagi memastikan hanya pertandingan satu lawan satu dengan UMNO.
Mesti ada tolak ansur dan berlapang dada dalam perundingan di antara BERSATU, Amanah dan Pas. Yang penting UMNO serta BN mampu dikalahkan dan Najib dapat disingkir keluar dari Seri Perdana.
BN hanya boleh dikalahkan jika penguasaan UMNO terhadap pengundi Melayu dapat dipecahkan. Selagi hanya UMNO yang boleh berkokok tentang Melayu, selagi itulah BN akan berkuasa dan Najib kekal di Seri Perdana.
Pakatan Harapan dengan disertai oleh BERSATU akan menerima sokongan pengundi Melayu yang jauh lebih baik, tambahan lagi dengan adanya pengaruh Tun Mahathir.
Sebab itu, kehadiran BERSATU mula menimbulkan cuak dan bimbang kepada UMNO dan BN. Bukan saja pemimpin-pemimpin UMNO mula mengatakan orang Melayu tidak perlu sebuah parti lain selain UMNO, bahkan warna merah dan nama BERSATU pun turut memercikkan peluh dingin buat mereka.
Lebih parah, MCA yang bersifat perkauman Cina pun seperti sedang mabuk apabila menolak BERSATU dengan mengatakan wujudnya sebuah lagi parti perkauman Melayu akan memecah-belahkan rakyat negara ini.
Macam-macam dijadikan alasan untuk menolak kewujudan BERSATU dan ia tidak lain kerana mereka semakin nampak kuasa dalam genggaman bakal terlepas jika BERSATU berjaya memecahkan sedikit saja dominasi UMNO terhadap pengundi Melayu. (SH 13/08/2016).

0

0

votes
Article Rating
Kongsikan artikel ini


"TUNJUK PERASAAN MANA DAN BERKAITAN ISU APA ZAHID HAMIDI PERNAH TURUT
SERTA?"

Presiden Perkasa, Ibrahim Ali yang sinonim dengan beberapa aksi tunjuk perasaan pada tahun 70an berkata, beliau tidak ingat jika Zahid Hamidi turut pernah terlibat dalam mana-mana demonstrasi awam ketika itu.
Kena tanya dengan Zahid Hamidi sendirilah, kata beliau.
Antara demonstrasi yang pernah disertai oleh Ibrahim pada tahun-tahun 70an  ialah membantah kemiskinan di Baling dan menuntut ITM (sekarang UiTM) dinaikkan taraf sebagai universiti.
Berkaitan demonstrasi Baling, Ibrahim kemudian ditahan di bawah ISA bersama-sama dengan Anwar Ibrahim selama dua tahun.
Dalam politik pula, Ibrahim turut terlibat aktif dalam tunjuk perasaan sehingga tercetusnya huru-hara yang  menyebabkan UMNO dapat mengambil alih negeri Kelantan pada tahun 1978.
Ibrahim juga terlibat dalam tunjuk perasaan berkaitan isu pribumi dan menyebabkan sekali lagi ditahan di bawah ISA selama 60 hari pada tahun 1987.
Bagaimanapun kata bekas Ahli Parlimen Pasir Mas itu, beliau gembira jika Zahid Hamidi dapat menunjukkan demonstrasi mana yang pernah disertainya serta berkaitan isu apa tunjuk perasaan tersebut.
Tetapi, saya tidak ingat dan tidak pernah berjumpa beliau dalam mana-mana demonstrasi tahun 70an, tambah Ibrahim lagi.
Ibrahim berkata demikian ketika mengulas kenyataan Timbalan Perdana Menteri, Zahid Hamidi yang mengatakan demonstrasi jalanan tidak mampu menyelesaikan sebarang masalah dalam negara kerana pernah berpengalaman sebagai “bapa demo” pada tahun 70an dahulu.
Malah Zahid ketika merasmikan Mesyuarat Perwakilan UMNO Lembah Pantai juga dipetik sebagai berkata, demonstrasi anjuran Bersih selama ini masih dikira kecil-kecilan saja.
Bukan nak menghina mereka, ini (merujuk dirinya) bapa demonstrasi dulu, ujar Zahid lagi.
Namun demikian, menurut Ibrahim, orang yang mungkin lebih mengetahui mengenai penglibatan Zahid dalam tunjuk perasaan ialah Hishammuddin Rais atau Ahli Parlimen Batu Pahat, Idris Jauzi yang mengetuai PKPIM ketika itu. (SH 14/08/2016).

0

0

votes
Article Rating
Kongsikan artikel ini


SERAH DIRI? SIAPA PELAKU RASUAH YANG SEDIA MENGAKUI PERBUATAN JAHAT
MEREKA?

Adakah ini tindakan yang betul? Kenapa perlu kompromi?
Ketua Pesuruhjaya SPRM, Dzulkifli Ahmad dilaporkan memberi amaran kepada pelaku rasuah agar menyerah diri atau bersedia berdepan dengan tindakan tegas pasukan penguatkuasa suruhanjaya itu.
“Datang sekarang, ini peluang yang saya buka. Datang bila-bila masa sebelum tindakan diambil.
“Kalau sudah diambil tindakan baru nak jumpa kami, tak payahlah. Kalau dah rasa ‘panas’, datanglah.
“Kita akan kaji dan bincangkan dengan pihak Peguam Negara apa tindakan yang boleh diambil (untuk ringankan hukuman) kerana soal pendakwaan adalah di bawah tanggungjawab mereka”, kata beliau.
Rasanya ini bukanlah cara yang betul bagi SPRM dalam menjalankan tugasnya untuk mencegah dan membanteras rasuah.
Soalnya, siapa pesalah rasuah yang sanggup datang ke pejabat SPRM dan mengakui perbuatan mereka?
Dalam soal rasuah ini, Dzulkifli tidak seharusnya memberi apa-apa kompromi dan cuba berlembut, bukan saja kepada pelaku ikan bilis, tetapi juga perasuah jerung dan paus.
Sebagai ketua baru SPRM, beliau seharusnya memberi isyarat untuk mengambil tindakan tegas kepada sesiapa saja tanpa mengira pangkat atau kedudukan, bukannya cuba berlembut dan menawarkan kompromi.
Terus saja serbu dan tangkap sesiapa yang terlibat dengan rasuah jika sudah mempunyai bukti yang mencukupi.
Tidak perlu meminta mereka menyerah diri kerana ia mustahil akan berlaku. Pelaku rasuah bukan saja tidak mungkin mengakui perbuatan mereka, bahkan biasanya akan cuba menafikan perbuatan mereka dengan pelbagai helah dan alasan.
Soal mahu diringankan hukuman atau tidak kepada pesalah rasuah, biar perkara itu diputuskan dalam mahkamah, bukan di pejabat SPRM.
Tugas utama SPRM ialah mencegah dan menangkap pelaku rasuah tanpa sebarang tolak ansur. Noktah.(SH 14/08/2016).

0

0

votes
Article Rating
Kongsikan artikel ini


TIGA NEGARA SUDAH BERTINDAK

Selepas Amerika Syarikat dan Singapura, kini Switzerland sudah mengambil langkah memulakan penyiasatan berkaitan 1MDB yang merangkumi aspek penggubahan wang haram, penipuan dan rasuah.
Ini bermakna daripada sekurang-kurangnya tujuh negara yang sebelum ini dilaporkan menyiasat 1MDB, tiga daripadanya telah mengambil tindakan berkesan yang dinanti-nantikan, bukan saja oleh rakyat Malaysia yang mahukan kebenaran, tetapi juga oleh seluruh dunia.
Tujuh negara tersebut ialah Amerika Syarikat, United Kingdom, Switzerland, Singapura, Abu Dhabi, Hong Kong dan Luxembourg.
Dalam masa yang sama, Bank of Scotland turut melakukan penyiasatan berikutan wujudnya pengaliran wang melalui bank tersebut, manakala CEO Anz Bank yang menguasai 24 peratus kepentingan dalam Ambank telah dipanggil memberi keterangan kepada Parlimen Australia, juga disebabkan perkara yang sama.
Tetapi di Malaysia, 1MDB masih dianggap “suci bersih” oleh pihak berkuasanya, malah Najib Razak yang menubuhkan syarikat pelaburan itu serta berkawan baik dengan Jho Low dan kemudian  melaluinya tercetus skandal kewangan terbesar di peringkat antarabangsa telah dianggap sebagai “anugerah Tuhan” yang kononnya mesti disokong dan diberikan puji-pujian. (SH 15/08/2016).

0

0

votes
Article Rating
Kongsikan artikel ini


HADI AWANG BAKAL PERDANA MENTERI?

Kerjasama politik antara Pas dengan Ikatan yang sebelum ini dikenali sebagai Blok Ketiga, kini diberi nama Gagasan Sejahtera.
Perkara itu diumumkan oleh Presiden Pas, Hadi Awang dalam suatu sidang media beberapa hari lalu yang turut dihadiri Presiden Ikatan, Kadir Sheikh Fadzir dan pemimpin-pemimpin kanan Pas yang lain.
Hadi Awang ketika mengumumkan perubahan nama itu memberitahu, persefahaman itu akan menjadi gagasan baharu kepada landskap politik negara yang menawarkan suatu pilihan lebih mantap kepada rakyat dengan menekankan budaya politik yang memberi kesejahteraan kepada rakyat seluruhnya.
Gagasan baharu ini juga, tambah Hadi lagi, tidak terikat dengan dua jalur politik sedia ada iaitu BN dan Pakatan Harapan.
Ini kerana tegasnya, UMNO dan BN telah terbukti membawa budaya politik korup, kronisme dan nepotisme serta kegagalan dalam mengurus pentadbiran negara, manakala satu lagi jalur (Pakatan Harapan yang mungkin dicampur BERSATU) hanya menekankan politik emosi, politiking melampau, permusuhan dan kemarahan membuta tuli di kalangan rakyat.
Dalam ertikata lain, di mata Gagasan Sejahtera, baik BN yang ditunjangi UMNO atau Pakatan Harapan bersama dengan BERSATU, kedua-duanya adalah blok politik yang “tak boleh pakai” dan harus ditolak oleh rakyat.
Bayangkan, jika pengundi benar-benar bosan dan bersetuju dengan pandangan Hadi Awang itu, lebih-lebih lagi berdasarkan kedudukannya sebagai ulama besar yang menduduki kerusi nombor dua dalam Kesatuan Ulama Sedunia, lalu memberi kemenangan kepada Gagasan Sejahtera untuk mentadbir negara pada PRU 14 akan datang.
Maka, sudah tentulah Hadi Awang akan jadi Perdana Menteri, Kadir Sheikh Fadzir sebagai Timbalan Perdana Menteri dan Nasharuddin Tantawi, Nik Abduh serta ramai yang lain akan mengisi jawatan-jawatan menteri.
Bolehkah dibayangkan? (SH 17/08/2016).

0

0

votes
Article Rating
Kongsikan artikel ini


RASUAH DI PEJABAT MENTERI, MENTERI BESAR DAN KETUA MENTERI JUGA JANGAN
DILUPA

SPRM semalam telah menahan tiga penjawat awam, termasuk dua daripadanya bergelar Datuk Seri dan Datuk, dalam operasi serentak di Wilayah Persekutuan, Melaka dan Kelantan berhubung kesalahan berkaitan rasuah, salah guna kuasa dan penggubahan wang haram.
Dilaporkan sejumlah RM13 juta wang dalam bentuk simpanan dan akaun amanah, beberapa kereta mewah dan barang kemas turut dibeku dan dirampas.
Selain itu, sejumlah wang tunai kira-kira RM400 ribu turut ditemui yang disorok di bahagian siling rumah mereka yang ditahan itu.
Jika tangkapan dan serbuan oleh SPRM ini merupakan langkah awal  untuk memerangi rasuah dalam negara secara besar-besaran dan habis-habisan, khususnya di sektor awam, kita seharusnya mengucapkan syabas dan tahniah kepada agensi tersebut yang kini diketuai oleh peneraju baru, Dzulkifli Ahmad.
Kita mengharapkan lebih banyak lagi tangkapan dan serbuan akan dilakukan dari semasa ke semasa. Kita mahu bukan saja perasuah ikan bilis, ikan kembung dan ikan cencaru yang dibanteras, malah juga dari kalangan ikan jerung dan paus dapat ditangkap.
Jika sektor awam menjadi keutamaan SPRM dalam membanteras rasuah ini, diharapkan mereka tidak lupa untuk mengintai-ngintai salah laku rasuah, salah guna kuasa dan penggubahan wang haram yang mungkin berleluasa di pejabat perdana menteri, timbalan perdana menteri, menteri-menteri, menteri besar dan ketua menteri.
Berbanding pejabat pengarah-pengarah di kementerian, agensi kerajaan atau GLC yang mungkin banyak terdedah kepada amalan jijik dan jahat tersebut, pusat sebenar kepada semua kegiatan itu adalah di pejabat orang-orang politik yang diberikan kuasa mentadbir negara dan negeri.
Bukanlah rahsia, ramai pegawai di pejabat-pejabat menteri, menteri besar dan ketua menteri yang hidup mewah, memiliki banyak kenderaan, simpanan berjuta, nombor plat kereta berangka tunggal dan jika serbuan dilakukan di kediaman atau kondo persinggahan mereka, barangkali lebih daripada RM400 ribu wang tunai yang boleh ditemui.
Di dalam masyarakat umum, perlakuan pegawai-pegawai yang berada di koridor kuasa ini dalam menayangkan kemewahan dan gaya hidup mereka bukanlah asing lagi, bahkan sesetengahnya turut didedahkan dalam media sosial secara meluas.
Di kalangan menteri dan timbalan menteri juga, jika didapati keluarga, anak dan isteri mereka menjalani kehidupan mewah dan luar biasa, SPRM seharusnya turut tidak mengecualikan mereka.
Harta, kekayaan, kediaman, serta wang tunai yang mereka miliki, baik di dalam negara atau luar negara, atas nama isteri, anak-anak atau isteri muda, haruslah juga dikesan dan diselongkar demi kebaikan negara.
Penahanan tiga penjawat awam tersebut yang dilaporkan bakal didakwa hari ini, barangkali merupakan khabar yang gembira kiranya ia  merupakan permulaan dan akan dilakukan secara berterusan dan meluas lagi kepada pelbagai peringkat sesiapa saja yang disyaki melakukan kesalahan.
Oppsss…dalam masa yang sama,  SPRM juga seharusnya tidak lupa untuk menyemak semula kertas siasatan mereka berkaitan dana SRC International yang sebelum ini ditolak untuk pendakwaan oleh Peguam Negara dan kemudian ada pegawai tinggi agensi itu yang kini sudah bersara mengatakan mahu membuat rayuan  atas alasan kes yang mereka siasat adalah “straightforward” saja.
Apa khabar agaknya kes tersebut, jadi dibuat rayuan atau sudah tutup terus? (SH 16/08/2016).

0

0

votes
Article Rating
Kongsikan artikel ini


TAHU PULAK MALU?

Ini adalah Datuk Seri yang bertugas sebagai pengarah di DBKL ketika di mahkamah pagi tadi.
Ini pula Datuk yang bertugas sebagai pengarah di sebuah jabatan kerajaan di Melaka.
Di Kelantan, yang ditahan ialah seorang pengurus kanan TNB.
Ketiga-tiga mereka direman selama tujuh hari mulai hari ini sehingga 22 Ogos depan.
Walaupun nama ketiga-tiga mereka tidak disebut dan kesemuanya menutup muka ketika di mahkamah, tetapi di media sosial sudah pun bertaburan pengenalan diri kesemua yang didakwa itu.
Kenapa semua mereka menutup muka? Malu?
Masa naik Mesarati, Audi dan BMW dengan duit haram, tidak pernahkah terdetik perasaan malu itu? (SH 16/08/2016).

0

0

votes
Article Rating
Kongsikan artikel ini


AHLI PARLIMEN LANGKAWI PATUT DISIASAT KERANA HINA AGONG, LAPORAN POLIS
MESTI DIBUAT TERHADAPNYA

Tindakan Ahli Parlimen Langkawi, Nawawi Ahmad yang mengaitkan Yang Dipertuan Agong sebagai Malaysian Official 1 dalam tulisan di laman Facebooknya adalah suatu perbuatan yang jelas dan terang sebagai menghina kedudukan dan keperibadian DYMM Sultan Abdul Halim Mu’adzam Shah Ibni Almarhum Sultan Badlishah.
Sama ada tulisannya itu sebagai rujukan umum atau merujuk kepada saman Jabatan Kehakiman AS, Nawawi sebagai Ahli Parlimen tentunya sedar bahawa Malaysian Official 1 yang ditanyakan kepadanya adalah merujuk kepada individu yang berkuasa dalam 1MDB, menerima AS$731 juta dalam akaun peribadinya serta mempunyai hubungan persaudaraan dengan Riza Aziz, anak Rosmah Mansor daripada suami terdahulunya.
Meskipun beliau kemudian meminda tulisannya, yang membuktikan beliau sedar akan kesalahannya, tulisan asalnya sudah pun tersebar luas di media sosial dan ia sekaligus telah mencemar nama baik dan kedudukan Yang Dipertuan Agong.
Apakah dalam percubaannya mahu mempertahankan Najib Razak, Nawawi begitu buta untuk mentafsirkan siapakah sebenarnya Malaysian Official 1 dan cuba mengalihkan sasaran kepada Yang Dipertuan Agong?
Adakah Nawawi sebenarnya cuba mengajak orangramai untuk mempercayai bahawa Yang Dipertuan Agong terlibat dalam membuat keputusan berkaitan 1MDB dan juga sebagai pihak yang disangsikan menerima wang sebanyak AS$731 juta itu?
Dalam hal ini, mana-mana NGO atau pertubuhan harus segera tampil membuat laporan polis terhadap Nawawi kerana tulisannya yang bersifat tidak wajar dan menghina itu. (SH 17/08/2016).

0

0

votes
Article Rating
Kongsikan artikel ini


DEBARAN BERMULA 22 OGOS INI

Dilaporkan saman Jabatan Kehakiman AS terhadap beberapa individu, termasuk Jho Low dan Riza Aziz untuk membekukan aset-aset yang dipercayai dibeli dengan wang 1MDB yang dilencongkan, akan bermula pada 22 Ogos ini.
Ini bermakna, mereka yang disebut namanya dalam saman itu berpeluang membela diri dan mencabar tuntutan kerajaan AS untuk merampas aset-aset bernilai AS$1 bilion atau kira-kira RM4,000 juta itu.
Persoalan sekarang ialah sama ada Jho Low, Riza Aziz dan yang lain-lain akan hadir atau tidak dalam perbicaraan tersebut.
Beranikah mereka berhujah dan menunjukkan bukti-bukti bahawa aset-aset tersebut dibeli dengan wang sendiri tidak berkait sama sekali dengan wang 1MDB?
Dalam hal ini, seorang peguam kanan, Zainur Zakaria bagaimanapun tidak yakin mereka akan hadir dalam perbicaraan tersebut kerana katanya, tuntutan Jabatan Kehakiman AS  yang berdasarkan penyiasatan FBI  hanya dilakukan setelah siasatan yang teliti dan rapi dijalankan.
Saya tidak fikir kerajaan AS akan memfailkan saman tersebut jika mereka tidak cukup bukti kerana maruah negara mereka akan berdepan risiko, tambahnya lagi.
Jika tidak hadir, bukan saja aset-aset akan dibekukan, malah juga bermakna mereka tiada kekuatan untuk mencabar dan secara tidak langsung suatu bentuk pengakuan bahawa pembelian aset-aset itu memang berkaitan dengan wang 1MDB yang dicuri.
Menurut peguam Faiz Fadzil sebelum ini, selepas saman sivil pembekuan aset itu, ia pasti akan disusuli dengan saman jenayah pula.
Apakah 22 Ogos ini merupakan permulaan kemelut 1MDB akan terungkai satu persatu kepada rakyat Malaysia dan juga dunia? (SH 18/08/2016).

0

0

votes
Article Rating
Kongsikan artikel ini


NAJIB TETAP YANG TERHEBAT, TAK PERLU BANDINGKAN DIRINYA DENGAN TUN M

Sudah beberapa kali Najib Razak mengkritik dasar atau pendekatan kepimpinan Tun Mahathir Mohamad sambil membandingkan dengan apa yang dilakukannya sekarang. Tujuannya tidak lain ialah untuk menonjolkan dirinya lebih baik berbanding bekas Perdana Menteri selama 22 tahun ini.
Ketika melancarkan sebuah model baru Proton tidak lama selepas Tun Mahathir berundur dari syarikat kereta nasional itu, Najib mengambil kesempatan menempelak kononnya sering berlaku campurtangan politik dalam syarikat tersebut, tetapi ia kini telah berakhir di era kepimpinannya.
Walaupun diketahui umum Tun Mahathir memandang jauh ke hadapan berkenaan pengangkutan awam dengan memperkenalkan LRT, ERL, komuter, memperkenalkan sistem bas dan lain-lain, manakala Najib hanya melakukan sambungan saja, beliau tetap menyalahkan bekas Perdana Menteri itu atas dakwaan tidak menyediakan pengangkutan awam yang mapan walaupun berkuasa selama 22 tahun.
Najib seolah-olah, dengan hanya pengenalan MRT yang dibawanya, mahu seluruh kebaikan dan pujian berkaitan pengangkutan awam sertus-peratus ditumpukan kepadanya seorang diri saja.
Apabila tambang ERL dari pusat bandar ke KLIA dinaikkan dari RM35 kepada RM55, Najib tidak melihat ia sebagai kegagalan pentadbirannya melakukan rundingan, tetapi lebih menyalahkan era kepimpinan Tun Mahathir yang memetrai perjanjian pada 1997 dahulu.
Najib juga  “masuk bakul angkat sendiri”  kepada masyarakat India dengan mengatakan sumbangan yang dilakukannya kepada komuniti itu lebih banyak berbanding Tun Mahathir.
Hari ini, sekali lagi Najib membandingkan kebaikan dirinya berbanding Tun Mahathir berhubung dasar luar.
Kata Najib, dasar luar Tun Mahathir sengaja berbentuk konfrontasi bertujuan untuk meraih populariti peribadi, pendek akal dan merugikan diri sendiri berbanding pendekatannya yang mementingkan kerjasama dan bukan persengketaan serta meletakkan kepentingan negara melebihi kepentingan peribadi.
Dalam beberapa ucapan lain, Najib juga kerap meletakkan dirinya lebih baik berbanding Tun Mahathir seperti berkaitan sistem pemilihan UMNO yang kononnya lebih terbuka, menghapuskan beberapa akta dan sebagainya.
Apa sebenarnya masalah Najib sehingga beliau begitu kerap cuba membandingkan dirinya dengan Tun Mahathir?
Kenapa beliau tidak pernah membandingkan dirinya lebih baik berbanding pendahulunya yang sebenar iaitu Tun Abdullah Ahmad Badawi atau bapanya sendiri, Tun Razak?
Mengapa Tun Mahathir saja yang kerap dijadikan perbandingan?
Kenapa nama dan kelibat Tun Mahathir begitu alergik dan seolah-olah melekat dalam pemikirannya?
Apakah Najib secara diam-diam sedang memasang impian mahu menjadi Perdana Menteri lebih daripada 22 tahun?
Sebenarnya adalah perbuatan sia-sia bagi Najib membandingkan dirinya dengan Tun Mahathir. Tidak perlu pergi terlalu jauh, jika dibandingkan dalam tempoh tujuh pertama menjadi Perdana Menteri saja, Najib sudah terbukti “lebih hebat”  dan meninggalkan Tun Mahathir ketinggalan di belakangnya.
Apa pencapaian Tun Mahathir ketika tujuh tahun pertama menjadi Perdana Menteri?
Sudah tentu ramai yang lupa dengan pencapaiannya.
Tetapi, seawal tujuh tahun menjadi Perdana Menteri, bermacam-macam “rekod” dan “pencapaian gemilang” telah berjaya digapai oleh Najib.
Antaranya, hutang tertinggi negara, pembaziran dan kemewahan di mana-mana, kenduri kahwin anak perempuannya yang gilang-gemilang yang tidak pernah berlaku sebelum ini, isterinya yang didedahkan dengan pelbagai barang mewah, perhiasan mahal, percutian, penggunaan jet yang tiada tolok bandingnya serta bermacam-macam gegak gempita lainnya.
Tidak sekadar itu, Najib juga mencipta “rekod” sebagai penerima derma terbesar dunia – dulu, kini dan selamanya dan melalui 1MDB serta persahabatannya dengan Jho Low, nama Malaysia terus melonjak, tidak saja di dalam negara dengan hutang besar dalam tempoh yang singkat dan perbualan rakyat mengenainya, malah di persada antarabangsa turut berlaku liputan media berterusan sepanjang masa serta lapan negara terpaksa membuka kertas siasatan mereka.
Di Amerika, melalui tindakan yang diambil oleh Jabatan Kehakiman AS dengan bantuan FBI, nama Malaysia terus menjadi bualan dan beralih dari sebuah negara demokrasi kepada ungkapan baru iaitu kleptokrasi.
“Kehebatan” dan “kegemilangan” ini pasti akan berterusan, dikenang dan menjadi sebutan lebih lama berbanding orangramai mengingati jasa-jasa Tun Mahathir selama 22 tahun. Tiada mana-mana pemimpin lain yang mampu menandinginya, baik Tun Mahathir atau sesiapa jua. Itu baru tujuh tahun pertama saja, bayangkan betapa gemilangnya Malaysia jika Najib berpeluang berkuasa lebih 22 tahun lamanya.
Lalu, tidak perlu sama sekali Najib membuang masa membanding-bandingkan dirinya dengan Tun Mahathir. Beliau tetap yang “terhebat” dan “tiada duanya” dalam sejarah Malaysia. (SH 18/08/2016).

0

0

votes
Article Rating
Kongsikan artikel ini


BAGAIMANA MAHU JADIKAN ZAHID HAMIDI PERDANA MENTERI?

Tiba-tiba saja Najib Razak bercakap soal pengganti dan berundur diri. Entah betul, entah tidak dan boleh dipakai cakapnya itu atau sengaja mahu bagi “geli-geli” kepada Zahid Hamidi.
Sebagai Timbalan Perdana Menteri, tentu Zahid Hamidi dan sekalian penyokong serta pendokongnya merasakan Ahli Parlimen Bagan Datoh itulah calon pengganti bila Najib benar-benar mengundurkan diri.
Tapi bila Najib mahu berundur diri dan benarkah Zahid Hamidi penggantinya yang beliau berjanji tidak akan mengganggunya bila bersara nanti?
Dengan berulang kali mendakwa dirinya Pahlawan Bugis yang pantang mengalah, bukan sekadar ketika layar dikibar dan sauh dilabuh serentak atau sampai tanah berkeping-keping, tetapi juga sehingga halilintar membelah bumi, mustahil Najib akan berundur sebelum pilihanraya umum diadakan.
Berundur sebelum pilihanraya tidak lebih umpama menghadiahkan trofi kemenangan kepada Tun Mahathir secara sukarela.
Namun, jika selepas pilihanraya baru mahu berundur, kemungkinannya sama ada ketika itu BN terus berkuasa atau sudah hilang kuasanya.
Kiranya BN sudah hilang kuasa, memang Najib tidak mungkin berani mengganggu penggantinya, sebaliknya lebih mungkin penggantinya pula yang akan memburunya atas pelbagai skandal yang terpalit kepadanya.
Zahid Hamidi dan semua pemimpin dalam UMNO yang berangan-angan mahu jadi Perdana Menteri,  hanya mampu menggigit jari saja ketika itu.
Kalau BN terus menang pula, siapa pengganti pilihan Najib?
Meskipun sekarang ini Zahid duduk di kerusi nombor dua, majoriti rakyat dan ahli UMNO tidak percaya beliau masih mampu kekal di situ lagi sekiranya Najib terus berkuasa.
Dengan terus memegang kuasa, sekalian yang waras percaya bahawa Najib mampu mengatur pelbagai cara  untuk lebih menonjolkan sepupunya, Hishammuddin Hussein dan dalam masa yang sama membuatkan Zahid Hamidi terpinggir secara perlahan-lahan.
Sebagaimana yang turut diberitahu Najib semalam, banyak perkara yang ingin dilakukannya selepas bersara seperti bermain bola, menulis buku dan melawat negara-negara yang belum pernah dilawatinya.
Tentu sekali Najib lebih aman dan selesa melakukan semua perkara tersebut jika Perdana Menteri waktu itu ialah sepupunya sendiri.
Jadi, macam mana nak jadikan Zahid Hamidi Perdana Menteri? tanya seorang penyokong Timbalan Perdana Menteri yang kebetulan sempat berbual-bual dengannya malam tadi sambil menikmati sate kambing di sebuah gerai di pinggir ibukota. (SH 19/08/2016).

0

0

votes
Article Rating
Kongsikan artikel ini


DISKO, ARAK DAN TAJAAN HAJI

Ini yang dilaporkan hasil penyiasatan di Amerika.
Juga berlaku di Amerika sana.
Tetapi ini yang dilakukan di Malaysia.
Ini pula jumlah yang dihantar pada 2015. Belum dikira lagi tahun-tahun  sebelumnya.
Satu lagi kehebatan 1MDB yang tiada di mana-mana negara lain di dunia. (SH 19/08/2016).

0

0

votes
Article Rating
Kongsikan artikel ini


ANGAN-ANGAN NAJIB

Siapakah yang sebenarnya merosakkan UMNO dan kerajaan?
Di antara semua Presiden UMNO dan Perdana Menteri Malaysia selama ini, siapakah yang paling banyak membawa kerosakan kepada parti dan kerajaan sehingga menyebabkan sokongan serta kepercayaan rakyat terus menguncup?
Siapakah yang menukar Peguam Negara secara tergesa-gesa dan melantik calon pilihannya sebagai pengganti?
Siapakah yang melakukan kacau ganggu terhadap SPRM dan ugutan terhadap Bank Negara ketika mereka melakukan penyiasatan berkaitan isu 1MDB dan wang RM2,600 juta?
Siapakah yang menyebabkan hutang negara meningkat, pembaziran dan kemewahan berleluasa serta menekan rakyat dengan cukai dan kos sara hidup yang tinggi?
Siapakah yang menyebabkan nama negara tercemar di seluruh dunia melalui isu 1MDB dan skandal kewangan yang melibatkan dirinya?
Di bawah kepimpinan siapakah, tujuh negara telah melakukan penyiasatan, malah Jabatan Kehakiman Amerika dan FBI telah membuat pendedahan yang menggemparkan dunia?
Semasa siapakah menjadi Perdana Menteri, isterinya bebas menggunakan jet dan harta kerajaan serta dikenali seantero dunia kerana gemar membeli belah dan memiliki perhiasan mewah-mewah?
Jika semua jawapan kepada pertanyaan di atas tidak merujuk kepada Najib Razak, mungkin kita boleh meyakini jika beliau mengatakan mahu menyerahkan UMNO dan kerajaan yang kuat kepada penggantinya.
Bagaimana orang yang telah terbukti membawa kerosakan dan keruntuhan mahu membuat pemulihan dan pembaikan, kemudian berjanji untuk menyerahkan UMNO dan kerajaan yang kuat kepada penggantinya?
Tidakkah orang seperti itu lebih mungkin disingkir dan ditanggalkan kuasanya oleh rakyat daripada terus diberi peluang?
Kiranya sebelum ini Zahid Hamidi mungkin mula “geli-geli” bila Perdana Menteri berjanji tidak akan mengkritik penggantinya secara terbuka, pasti kali ini beliau langsung tidak terasa geli dengan apa yang disuarakan Najib ini. (SH 20/08/2016).

0

0

votes
Article Rating
Kongsikan artikel ini


TIADA SIDANG MEDIA KHAS TUN M DIJADUAL DI JAKARTA SEPERTI DIDAKWA

Seorang sahabat dari Jakarta, Indonesia yang terlibat dalam menguruskan kehadiran Tun Mahathir Mohamad untuk menyampaikan kuliah umum di Balai Kartini, Jakarta baru-baru ini, menolak dakwaan ada sidang akhbar besar-besaran dirancang ketika kunjungan bekas Perdana Menteri itu.
Kata sahabat yang enggan disebut namanya itu, kehadiran Tun Mahathir sebenarnya sudah dirancang sejak 11 bulan yang lalu ketika beliau menerima anugerah “Star of Soekarno” pada September 2015.
Tambahnya lagi, kehadiran Tun Mahathir menyampailan kuliah umum tersebut adalah atas undangan Yayasan Pendidikan Soekarno, Universiti Bung Karno serta Ibu Rahmawati Seokarno sendiri.
Sehubungan itu, jelasnya, semua undangan media adalah diuruskan oleh Yayasan Seokarno dan pihak Tun Mahathir tidak terlibat sama sekali dalam menguruskan perkara tersebut.
Dalam dakwaan susulan berhubung laporan polis yang dibuatnya terhadap “Tiga Tan Sri” , Naib Ketua Pemuda UMNO, Khairul Azwan Harun berkata, tindakannya itu telah berjaya menggagalkan suatu rancangan untuk menggulingkan Najib Razak.
Kata Azwan, apabila beliau membuat laporan polis pada 26 Julai lalu, Tun Mahathir merancang mengumpul sekumpulan media antarabangsa di Jakarka dengan niat untuk menyerang Najib.
“Pada hari yang sama, saya terdengar Gani Patail, Dr Zeti dan Abu Kassim akan hadir dalam satu sidang akhbar khas dengan mereka dijangka bercakap mengenai saman yang dibuat oleh Jabatan Kehakiman AS.
“Sidang media itu akan direkodkan dan klipnya akan dibawa terus kepada Tun Mahathir di Jakarta. Beliau bercadang untuk berkongsi dengan seluruh media antarabangsa yang hadir dalam dalam sesi temubual itu,” kata Azwan sebagaimana dipetik daripada sebuah portal atas talian.
Oleh itu, kata Azwan, laporan polis yang dibuatnya telah menggagalkan rancangan untuk menjatuhkan Najib itu.
Dalam hubungan ini, kata sahabat dari Jakarta itu lagi, program Tun Mahathir menyampaikan kuliah umumnya ialah pada 25 Julai dan beliau tidak bermalam pun di Jakarta, sebaliknya terus pulang ke Malaysia sebaik programnya berakhir.
(Nota – Khairul Azwan mengatakan laporan polisnya pada 26 Julai telah menggagalkan rancangan Tun Mahathir untuk mengadakan sidang media di Jakarta, tetapi makluman sahabat dari Jakarta menjelaskan kehadiran bekas Perdana Menteri di Jakarta untuk menyampaikan kuliahnya ialah pada 25 Julai, sehari lebih awal daripada tarikh laporan polis yang dibuatnya.)
Sahabat dari Jakarta juga turut menitipkan sekeping gambar ketika Tun Mahathir sedang mengadakan sidang akhbar selepas menyampaikan kuliah umumnya itu. (SH 21/08/2016).

0

0

votes
Article Rating
Kongsikan artikel ini


TUNGGU SAJA POLIS PANGGIL, TAK GUNA DAH MENEGAKKAN BENANG BASAH!!

Terus berhujah dan cuba menegakkan benang basah hanya menunjukkan dri sendiri sedang terdesak. Semuanya sudah terlambat.
Seribu kali nafi pun dah tak bermakna lagi.
Bukti pun dah ada, malah bersepah di mana-mana. Polis juga tentunya turut menyimpan bukti seperti ini.
Difahamkan lapan laporan polis sudah dibuat terhadap Nawawi Ahmad setakat ini, termasuk satu memorandum kepada Yang Dipertuan Agong sendiri.
Tunggu saja polis panggil, jawablah di mana-mana balai atau Bukit Aman nanti.
Dan tidak mustahil Nawawi akhirnya akan dijadikan “kambing hitam” oleh UMNO dalam keadaan Najib Razak sedang terdesak sekarang.
Nasiblah Wi….(SH 20/08/2016).

0

0

votes
Article Rating
Kongsikan artikel ini


ADAKAH TENGKU ADNAN MANUSIA PALING KAYA DI MALAYSIA?

Apabila Menteri Wilayah Persekutuan yang juga Setiausaha Agung UMNO, Tengku Adnan Tengku Mansor kelihatan begitu takut untuk mengisytiharkan hartanya kepada umum kerana bimbang isteri dan anak diculiknya, persoalan yang bermain di fikiran kita ialah apakah wang dan hartanya begitu banyak jumlahnya?
Berapa jumlah harta dan wang yang dimilikinya? Adakah beliau paling kaya atau lebih kaya daripada Najib Razak yang mengakui dalam akaun bank peribadinya pernah berlabuh wang derma lebih RM2,600 juta?
Di negara kita, siapa orang paling kaya dan berapa pemilikan harta mereka, bukanlah sesuatu yang rahsia sejak sekian lama.
Setiap tahun, senarai mereka yang paling kaya sentiasa didedahkan dan disiarkan dalam media-media.
Malah, golongan Melayu-Melayu yang kaya dan berapa jumlah harta mereka juga tidak pernah rahsia?
Di seluruh dunia juga begitu, siapa ahli perniagaan, usahawan, pemain bolasepak, selebriti dan semua golongan yang paling kaya antara mereka, sentiasa didedahkan kepada orangramai setiap tahun dan senarainya sentiasa bersilih-ganti.
Pernahkah kita mendengar mereka yang didedahkan kekayaan itu merungut oleh kerana ia sudah menjadi pengetahuan umum, lalu bimbang isteri dan anak-anak mereka mungkin menjadi mangsa culik?
Di antara mereka yang kaya-kaya itu, kita juga tentunya selalu terserempak dengan mereka di mana-mana hotel atau pusat membeli belah bersama kenalan dan keluarga.
Pernah kita mendengar, disebabkan kekayaan mereka sudah diketahui umum dan disiarkan di media-media itu, mereka memberontak dan membantah kerana ia mungkin membahayakan keselamatan isteri dan anak masing-masing?
Mengapa hanya Tengku Adnan saja yang takut jumlah harta kekayaannya diketahui umum?
Adakah beliau merupakan orang terkaya dan paling banyak sekali wangnya di Malaysia ini?
Adakah mereka yang tersenarai selama ini dan oleh kerana tidak pernah membantah kekayaan itu didedahkan kepada umum, pemilikan harta dan wang mereka sebenarnya jauh lebih kecil berbanding apa yang dipunyai oleh Tengku Adnan? (SH 22/08/2016).

0

0

votes
Article Rating
Kongsikan artikel ini


ANTARA JIWA BESAR DAN JIWA KECIL

Adat bersukan dan menyertai pertandingan, ada menang dan ada kalah. Tidak ada sesiapa yang akan marah jika Lee Chong Wei hanya mendiamkan diri atau tidak berkata apa-apa sebaik tewasnya beliau kepada Chen Long dalam pertandingan akhir Olimpik, semalam.
Tetapi kerana Chong Wei seorang yang berjiwa besar dan memahami pengharapan rakyat Malaysia terhadapnya, meskipun beliau sendiri sebenarnya amat teringin menerima kalungan pingat emas tersebut, dengan rendah hati beliau memohon maaf kepada seluruh rakyat Malaysia atas kegagalannya itu.
Sikapnya membuatkan kita terharu, meskipun berbeza budaya, berlainan bangsa dan tidak sama warna kulit.
Ahli Parlimen Langkawi, Nawawi Ahmad ini pula terbalik perangainya. Bukan saja berterusan cuba menegakkan benang basah terhadap ketelanjurannya mengaitkan nama Yang Dipertuan Agong sebagai Malaysian Official 1, malah seolah-olah “berdegil”  dengan mengatakan hanya akan meminta maaf jika diminta oleh pihak Istana.
Agaknya beliau fikir dirinya siapa berbanding Yang Dipertuan Agong? Seluruh dunia memandangnya salah, tetapi masih lagi keberatan untuk mengungkapkan kata-kata maaf.
Dalam hal ini, ada benarnya juga apabila Mahfuz Omar, orang Kedah sendiri, melabel Nawawi sebagai “berperangai tiga suku” kerana kedegilan untuk memohon maaf kepada Yang Dipertuan Agong itu.
Ini seorang lagi, Exco Pemuda UMNO yang kereta miliknya didakwa terlibat dalam membuli pengguna yang lain dan menjadi perbualan hangat di media sosial berikutan mangsa sendiri mendedahkannya.
Kenapa tidak cuba diselesaikan dengan baik dan cepat-cepat memohon maaf, tidak kira siapa pun yang memandu keretanya ketika kejadian itu?
Mengapa perlu sampai mengugut untuk menyaman dan dengan angkuh pula berkata, “adakah dia pasti yang memandu kereta itu saya?”
Begitukah teladan dan budi bahasa yang betul sebagai seorang pemimpin?
Nawawi dan Nazir, kedua-dua mereka bergelar pemimpin, malah tentunya juga selalu mengatakan ingin berbakti kepada rakyat, tetapi jiwa kalian terlalu kecil jika dibandingkan dengan Lee Chong Wei. (SH 21/08/2016).

0

0

votes
Article Rating
Kongsikan artikel ini


ADAKAH APANDI ALI SUDAH BERADA DI AMERIKA SEKARANG INI?

Hari ini, 22 Ogos adalah tarikh yang sepatutnya bermula perbicaraan saman sivil Jabatan Kehakiman AS terhadap empat individu untuk membeku aset-aset mereka yang didakwa dibeli dengan menggunakan wang 1MDB yang dilencongkan.
Oleh kerana waktu Los Angelas adalah terkebelakang 15 jam berbanding waktu Malaysia, kita mungkin hanya dapat mendengar khabar berita mengenai perbicaraan itu menjelang lewat malam nanti.
Mereka yang dinamakan dalam saman sivil itu ialah Jho Low, Riza Aziz, Khadem Al-Qubaishi dan Mohamad Al-Badawy. Aset yang ingin disita pula berjumlah AS$1 bilion atau kira-kira RM4,000 juta daripada AS$3.5 bilion atau RM14,000 juta yang dikesan oleh penyiasat FBI telah diselewengkan daripada 1MDB.
Mohamad telah ditahan oleh pihak berkuasa Abu Dhabi sejak sekian lama dan tidak dibenarkan meninggalkan negara tersebut. Khadem pula ditangkap di Abu Dhabi kira-kira seminggu yang lalu.
Tidak dapat dipastikan sama ada kedua-dua mereka akan hadir atau sebaliknya dalam perbicaraan hari ini untuk mempertahankan pelucutan hak aset yang diambil oleh Jabatan Kehakiman AS itu.
Begitu juga, tiada khabar berita sama ada Jho Low dan Riza Aziz akan hadir atau tidak. Juga tidak diketahui di mana kedua-dua mereka berada pada waktu ini.
Ada khabar mengatakan Riza Aziz berada di Malaysia pada minggu lalu, tetapi tidak dapat disahkan kebenarannya.
Jho Low juga begitu, tiada siapa tahu di mana beliau berada ketika ini. Cuma diberitakan kapal mewahnya sedang berada di perairan Hong Kong.
Dengan itu, tidak pasti sama ada mereka akan hadir dalam perbicaraan untuk mempertahankan aset-aset yang mahu dibekukan itu atau akan membiarkan saja ia dirampas oleh pihak berkuasa Amerika Syarikat.
Dalam waktu yang sama, Peguam Negara, Apandi Ali juga dilihat senyap seribu bahasa sejak akhir-akhir ini dan tidak  mengesahkan sama ada akan hadir atau tidak mengikuti perbicaraan tersebut.
Hanya pada 1 Ogos lalu, Apandi ada memberikan kenyataan untuk mempertimbangkan kemungkinan beliau sendiri atau menghantar pegawainya untuk hadir menghadiri perbicaraan itu.
Apakah Apandi atau pegawai Jabatan Peguam Negara sudah berlepas ke Amerika sekarang ini?
Jika Jho Low dan Riza Aziz tidak menghadirinya, keputusan perbicaraan barangkali sudah boleh dijangka dan ia pasti akan memasuki episod seterusnya seperti kemungkinan akan disusuli saman jenayah dan sebagainya.
Ketidakhadiran Jho Low dan Riza Aziz juga tentunya tidak memerlukan Apandi atau pegawainya hadir untuk mengikuti perbicaraan.
Bagaimana jika Jho Low dan Riza Aziz tiba-tiba hadir, tetapi tiada sesiapa daripada Jabatan Peguam Negara Malaysia menunjukkan muka mereka?
Tidakkah ia bermakna Jho Low dan Riza Aziz seperti tidak diberikan sokongan moral oleh Malaysia?
Tak simpatikah kerajaan Malaysia pimpinan Najib kepada Jho Low dan Riza Aziz? (SH 22/08/2016).

0

0

votes
Article Rating
Kongsikan artikel ini


SELEPAS MOHON MAAF DARIPADA AGONG, SIAPAKAH MO1 SEBENAR DALAM PEMAHAMAN
TERKINI NAWAWI?

Ahli Parlimen Langkawi, Nawawi Ahmad akhirnya akur untuk memohon  kemaafan daripada Yang Dipertuan Agong berikutan keterlanjurannya mengaitkan nama Baginda sebagai Malaysian Official 1.
Pada mulanya Nawawi agak berdegil dan cuba mempertahankan apa yang diperkatakannya itu, malah menyatakan hanya akan meminta maaf jika dititahkan oleh Agong.
Bahkan kata-kata Nawawi seperti dipetik Malaysiakini, “Kalau nak minta maaf, saya mestilah bersalah. Tetapi dalam kes ini saya tidak bersalah, saya nak mohon maaf buat apa”, terselit unsur-unsur keangkuhan yang ketara dalam dirinya yang kerdil dan bersaiz kecil itu.
Tetapi, setelah semalam Majlis Kerabat Diraja Kedah sendiri tampil menyatakan rasa kesal terhadap tindakan Nawawi itu, barulah beliau nampaknya sedar keterlanjurannya sudah sampai ke peringkat begitu menyinggung  perasaan pihak Istana, lalu sedar tiada pilihan lain baginya selain meminta maaf.
Sebelum itu, pelbagai pihak turut tampil mengecam tindakan Nawawi mengaitkan nama Agong sebagai Malaysian Official 1, malah seruan agar beliau segera meminta maaf juga banyak kedengaran.
Meskipun demikian, yang menjadi persoalan ialah mengapa Nawawi hanya membacakan saja kenyataan meminta maaf itu, namun tidak ada sama sekali menyatakan hasrat mahu memohon mengadap Agong bagi tujuan tersebut?
Bukankah lebih manis dan beradab, selain memohon maaf secara terbuka, Nawawi juga perlu mengadap Agong, bukan saja untuk menyampaikan permohonan maafnya secara peribadi, malah rasa kesalnya juga terhadap Baginda atas keterlanjurannya itu?
Selain itu, dengan memohon maaf juga, bermakna Nawawi secara langsung dan sedar telah mengakui bahawa Agong bukanlah Malaysian Official 1 sebagaimana yang didakwanya sebelum ini.
Maka, bolehkah Nawawi, mulai sekarang berterus-terang kepada seluruh rakyat Malaysia, siapakah Malaysian Official 1 yang sebenar berdasarkan pemahamannya yang terkini?
Jika sebelum ini beliau begitu berani mengaitkan Agong, tetapi kemudian meminta maaf atas keterlanjuran itu, maka Nawawi juga semestinya tidak takut untuk menyebut nama lain yang lebih tepat kaitannya dengan Malaysian Official 1?
Atau mungkinkah bagi Nawawi, ada yang lebih “ditakuti” untuk dicemar namanya selain daripada Agong? (SH 23/08/2016).

0

0

votes
Article Rating
Kongsikan artikel ini


BENARKAH NAJIB TIDAK MAHU SAMA-SEKALI MENGGANGGU PENGGANTINYA?

Berkatalah Najib Razak, satu-satunya Perdana Menteri dalam sejarah Malaysia yang skandal kewangan melibatkan dirinya menjadi sebutan seluruh dunia, banyak perkara lain yang boleh dilakukannya selepas bersara nanti selain mengganggu penggantinya.
Katanya, beliau akan menghabiskan masanya melakukan sesuatu yang tidak dapat dilakukan ketika berkuasa kerana kesuntukan masa.
“Bercucuk tanam ke, tengok Manchester main bola ke. Macam-macam kita boleh buat. Boleh pergi ke negara yang belum pernah dilawati.
“Boleh tulis buku. Kenapa saya nak ganggu pengganti saya?” ujar Najib lagi.
Mengapakah Najib awal-awal lagi memberi jaminan tidak mahu mengganggu penggantinya sedangkan beliau tiada perancangan sama sekali untuk berundur dalam masa terdekat ini?
Apakah beliau benar-benar boleh dianggap sebagai seorang yang baik dan budiman dengan pendiriannya itu?
Adakah Najib masih mahu berdiam diri juga jika penggantinya nanti melakukan kesalahan lebih besar sehingga menjadi kecaman masyarakat dan dunia?
Bagaimana pula jika penggantinya selepas PRU 14 nanti bukan daripada UMNO, apakah beliau masih tidak mahu mengganggu juga?
Sebenarnya adalah menjadi hak Najib untuk berpendirian tidak mahu mengganggu sesiapa yang menjadi Perdana Menteri selepas beliau bersara nanti. Tetapi ia juga dalam masa yang sama menunjukkan Najib sangat-sangat sedar tentang wajah dirinya yang sebenar.
Untuk menjadi penegur dan pengkritik kepada sesiapa yang mengambil alih jawatan Perdana Menteri, seseorang itu mestilah terbukti lebih baik, diterima ramai, diiktiraf masyarakat dan dunia antarabangsa, mempunyai wibawa yang tinggi, bersih serta  tidak terlibat dengan apa-apa skandal yang mencemar dirinya.
Tun Mahathir berani menegur dan mengkritik penggantinya kerana beliau memang seorang pemimpin yang istimewa dan terbukti kepimpinannya di dalam dan luar negara sepanjang 22 tahun berkuasa. Tiada sesiapa dapat menafikan pemikiran dan kehebatannya dalam mentadbir negara.
Sebab itulah beliau berani menegur dan mengkritik sesiapa juga yang dianggapnya melakukan kesalahan serta merugikan negara. Lihatlah apa yang ditegurnya berkaitan Tun Abdullah Badawi dan Najib, semuanya kerana mereka berbuat sesuatu yang tidak wajar dan merugikan negara.
Dengan pelbagai kemelut melibatkan diri, isteri dan anak-anak, skandal kewangan, hutang serta kerosakan negara yang diakibatkan olehnya, kita tentu saja boleh menjangka bahawa Najib pasti akan terus mengunci mulutnya serapat-rapat yang boleh apabila bersara nanti.
Sebagaimana Tun Abdullah Badawi terus berdiam diri selepas bersara kerana bimbang orangramai mengungkit-ungkit kebejatan budak-budak tingkat 4 dalam era kepimpinannya, Najib yang jauh lebih besar “pekungnya”, tentunya akan lebih membatukan dirinya.
Sebarang percubaannya untuk menegur dan bersuara, penggantinya pasti akan sentiasa merujuk kepada pelbagai masalah dan kelemahan dalam kepimpinannya dahulu.
Tentu sekali lebih menyakitkan bagi Najib jika penggantinya turut mengungkit-ungkit mengenai skandal 1MDB, hubungannya dengan Jho Low dan wang RM2,600 juta yang pernah berada dalam akaun peribadinya.
Jadi, memang difahami jika Najib siang-siang lagi memberi jaminan tidak mahu menggangu penggantinya. Beliau tidak mahu mengganggu mereka dengan harapan penggantinya juga tidak mengganggu dunia persaraannya dengan mengungkit-ungkit sebarang kesalahannya.
Itu jika penggantinya daripada UMNO juga. Andainya pengisi jawatan Perdana Menteri selepas PRU 14 bukan daripada UMNO, Najib bukan saja tidak mungkin bersuara, malah barangkali juga akan memilih untuk berhijrah ke negara lain.
Bayangkanlah apa nasib Najib jika Perdana Menteri selepas PRU 14 ialah Muhyiddin Yassin, Azmin Ali, Anwar Ibrahim atau sesiapa yang lain daripada Pakatan Harapan?
Di mana beliau dan apa yang bakal dihadapinya?
Barangkali sebelum pun Najib bersuara, tugas utama mereka ialah memburu Najib terlebih dahulu. Najib paling mungkin akan diadili dan diminta menjawab pelbagai isu yang berlaku sepanjang era pentadbirannya.
Maka, bila Najib cuba menunjuk baik tidak mahu mengganggu penggantinya, eloklah kita senyum-senyum saja membacanya. (SH 23/08/2016).

0

0

votes
Article Rating
Kongsikan artikel ini


BERSATU – BN HILANG UNDI, UMNO HILANG AHLI

Dalam pilihanraya umum 2013 lalu, BN menang 133 kerusi Parlimen, manakala Pakatan Rakyat 89 kerusi. Berdasarkan jumlah kerusi Parlimen sebanyak 222 keseluruhannya,  majoriti mudah untuk membentuk kerajaan ialah 112 kerusi.
Bagaimanapun BN berjaya mengurangkan jumlah kerusi PR dengan menawan semula Teluk Intan dalam pilihanraya kecilnya yang menyaksikan Mah Siew Kong berjaya menewaskan Dyana Sofya daripada DAP.
Ini bermakna, Pakatan Harapan dicampur dengan BERSATU yang diinisiatifkan penubuhannya oleh Tun Mahahir Mohamad dan diketuai oleh Muhyiddin Yassin, hanya memerlukan kurang daripada 25 kerusi saja lagi untuk menumbangkan BN dalam pilihanraya akan datang.
Jika diandaikan semua kerusi yang dimenangi oleh Pakatan Harapan sekarang ini mampu dikekalkan kerana kedudukannya di kawasan bandar, separa bandar atau disebabkan faktor pengundi bukan Melayu yang agak ramai, selain Pas juga berjaya mengekalkan kerusi mereka di Kelantan, Terengganu dan Kedah, sasaran 25 kerusi yang ingin dimenangi itu sudah tentu yang merupakan kerusi yang sekarang dipegang oleh UMNO.
Bermakna, wujudnya BERSATU tidak lain ialah untuk menawan sebanyak mungkin daripada 88 kerusi Parlimen yang sedang dikuasai UMNO.
Jika dilihat, sama ada diperbualan harian dalam masyarakat atau di media sosial, sambutan rakyat terhadap kewujudan BERSATU amat positif dan memberangsangkan. Logo bunga raya bertebaran digunakan di media sosial sebagai gambar profil tanpa rasa bimbang dan takut.
Setelah pemimpin-pemimpin UMNO memberi amaran akan mengambil tindakan terhadap ahli-ahlinya yang mempromosikan parti baru itu atau memintanya keluar secara sukarela, ia sebaliknya dibalas  dengan gesaan agar BERSATU diluluskan segera pendaftarannya supaya perpindahan keahlian secara sah dapat dilakukan.
Ahli-ahli UMNO yang menolak dan membenci Najib serta vokal dalam pendirian mereka pasti akan keluar parti dan menyertai BERSATU sebaik ia diluluskan nanti. Mereka hanya menunggu masanya saja, bahkan ada yang sedang giat berkempen mengajak kawan-kawan dan keluarga untuk turut serta menjadi ahli BERSATU.
Golongan ini tentu saja tidak lagi mengundi BN dalam pilihanraya akan datang.
Mereka yang membenci Najib secara diam, tetapi masih sayang UMNO, ramai di antaranya tidak mahu lagi memberi undi kepada BN kerana percaya ia hanya akan membantu Najib untuk terus berkuasa. Berkuasanya Najib, bagi mereka, hanya akan mengekalkan atau menambah kecelaruan sedia ada.
Mereka ini lebih rela UMNO kalah atau hilang kuasa buat sepenggal dua daripada melihat Najib terus menjadi Perdana Menteri. Mereka juga percaya, setelah UMNO kalah dan majoriti pemimpin-pemimpin yang ada mengundurkan diri, kehadiran muka-muka baru akan menjadikan parti itu mampu bangkit semula dengan lebih dihormati selepas itu.
Terdapat juga ramai ahli UMNO yang sekarang ini menjadi pasif berikutan skandal kewangan dan pelbagai masalah yang dicetuskan oleh kepimpinan Najib. Mereka tidak mahu ambil tahu apa-apa tentang UMNO, tidak hadir program atau mesyuarat UMNO, bahkan berikrar tidak mahu turun mengundi dalam pilihanraya akan datang.
Golongan ini berpotensi mengurangkan jumlah undi UMNO dalam pilihanraya akan datang. Mereka ini bukan saja tidak mahu Najib terus kekal, bahkan tidak akan aktif dalam UMNO selagi suami Rosmah menjadi Perdana Menteri.
Itu belum dikira lagi jumlah pengundi atas pagar, golongan muda dan mereka yang tidak memihak kepada mana-mana parti yang akan berubah pendirian berikutan kebencian, rasa meluat dan menolak kepimpinan Najib berikutan cerita-cerita di media sosial yang tak berkesudahan.
Dalam hal ini, kewujudan BERSATU memang memberi kelebihan kepada perubahan yang ingin dilakukan. Dalam ucapan perasmian Perhimpunan Agung Wanita, Pemuda dan Puteri UMNO pada 2014, Muhyiddin pernah mengingatkan bahawa perubahan sebanyak dua peratus saja pengundi yang beralih kepada pembangkang akan menyebabkan BN kehilangan kuasanya.
Dengan Tun Mahathir, Muhyiddin, Shafie Apdal dan Mukhriz sudah meninggalkan UMNO, tidak saja usaha mengurangkan 25 kerusi UMNO itu menjadi lebih mudah, malahan perubahan pengundi yang beralih juga mungkin melebihi dua peratus.
Selain BERSATU berupaya mengurangkan jumlah keahlian UMNO, ia juga paling berpotensi menyebabkan BN kehilangan banyak undi. Dengan hanya kurang 25 kerusi untuk mengalahkan BN, apa yang perlu bagi Pakatan Harapan, BERSATU dan Pas ialah memupuk persefahaman sebaik mungkin mulai sekarang.
Ini kerana, tidak mustahil kelulusan BERSATU akan dilengah-lengahkan atau PRU 14 akan diawalkan sebelum BERSATU diberi kelulusan. (SH 24/08/2016).

0

0

votes
Article Rating
Kongsikan artikel ini


KPN KHALID TIADA PILIHAN LAGI

Ketua Polis Negara, Khalid Abu Bakar sebelum ini menyatakan tiada siasatan akan dijalankan terhadap Naib Ketua Pemuda UMNO, Khairul Azwan Harun yang menuduh “Tiga Tan Sri”  terlibat dalam komplot mahu menjatuhkan Najib Razak atas alasan ia hanya berdasarkan andaian semata-mata.
“Tiga Tan Sri” yang dikaitkan itu ialah Gani Patail, bekas Peguam Negara, Abu Kassim Mohamed, bekas Ketua Pesuruhjaya SPRM dan Dr Zeti Akhtar Aziz, bekas Gabenor Bank Negara.
Sejujurnya, banyak pihak mahukan dakwaan Khairul Azwan itu disiasat oleh polis kerana hanya setelah siasatan dijalankan, barulah diketahui siapa benar dan siapa salah.
Bahkan, setelah Khairul Azwan bersuara kemudiannya bahawa laporan polisnya bukan berdasarkan andaian, malah yakin tindakannya adalah berasaskan kebenaran, Khalid masih lagi tidak memberi apa-apa respon mengenainya.
Dalam hal yang sama pula, Tun Mahathir Mohamad sudah dua kali membuka mulut berkenaan dengannya. Pertama kali, pada 21 Ogos lalu, beliau menyatakan “Tiga Tan Sri” berkenaan telah dikhianati oleh salah seorang dari kalangan mereka.
Kata beliau, jika tidak dikhianati, Najib Razak sudah pun berdepan dengan tindakan daripada pihak berkaitan sekarang ini.
Ketika itu, Tun Mahathir tidak menyebut siapakah yang mengkhianati “Tiga Tan Sri” terbabit kerana bimbang dirinya akan disaman.
Saya tak boleh biarkan mereka menyaman saya sebab saya tidak memiliki banyak wang seperti Najib, tambahnya lagi.
Bagaimanapun, hari ini Tun Mahathir mula berterus-terang dengan memberi gambaran yang lebih jelas berkenaan perkara yang sama.
Menurut beliau, terdapat empat Tan Sri daripada kalangan mereka dan seorang daripada mungkin telah khianat.
Rasanya tidak sukar untuk meneka siapakah Tan Sri yang di bayangkan oleh Tun Mahathir itu kerana mereka pernah berada dalam pasukan khas yang menyiasat berkenaan 1MDB dan derma RM2,600 juta yang diterima Najib sebelum ini.
Bagaimanapun, bekas Perdana Menteri itu enggan mengia atau menidakkan apabila ditanya sama ada Tan Sri yang dimaksudkannya itu ialah Khalid Abu Bakar, sambil berkata, “saya tak tahu, saya tak tahu, saya tak mahu ditangkap.”
Dengan perkembangan ini, Khalid nampaknya sudah tiada pilihan lain melainkan membuka kertas siasatan secara menyeluruh, bukan saja berkaitan penggulingan Najib sebagaimana yang didakwa Khairul Azwan, bahkan juga sama ada benar atau tidak “Tiga Tan Sri”  terbabit telah dikhianati serta siapa yang mengkhianati mereka.
Kenapa mereka dikhianati? Apakah tindakan yang mahu mereka ambil terhadap Najib? Apa dan besar mana kesalahan Najib itu?
Adakah sebelumnya keempat-empat Tan Sri berkenaan sudah bersetuju untuk bertindak terhadap Najib, tetapi kemudian salah seorang daripadanya telah bersikap khianat?
Apakah punca perbuatan khianat itu?
Banyak perkara sebenarnya perlu disiasat oleh pihak polis apabila Tun Mahathir membuka mulutnya untuk kali kedua ini. Khalid sendiri, dalam masa yang sama, tidak seharusnya terus mendiamkan diri saja kerana ia nampaknya bukan saja berkaitan Najib,  nama baik “Tiga Tan Sri”, kebenaran dakwaan yang dibuat oleh Khairul Azwan, tetapi juga tentang dirinya sendiri. (SH 24/08/2016).

0

0

votes
Article Rating
Kongsikan artikel ini


APA YANG TINGGAL LAGI DALAM 'FRANKLY SPEAKING' MUSA HITAM?

Ketika terbitnya buku “Frankly Speaking” oleh Musa Hitam, ramai yang melihat ia mungkin sesuatu yang bermanfaat kepada generasi muda untuk memahami banyak perkara mengenai politik dan pentadbiran negara.
Lebih-lebih apabila bekas Timbalan Perdana Menteri itu mengatakan beliau mengambil masa 15 tahun untuk menulis buku tersebut.
Musa sendiri memberitahu, tujuannya menulis buku itu ialah untuk memastikan generasi muda memahami sejarah serta mengenali isu semasa.
Bagaimanapun, sehingga ini sudah empat bekas pemimpin UMNO dan negara menyanggah banyak fakta dalam buku yang ditulisnya itu.
Mula-mula Sanusi Junid. Beliau yang dikatakan berada dalam Kumpulan bernama AIDS iaitu Anwar Ibrahim, Daim dan Sanusi, menafikan kewujudan kumpulan  yang didakwa oleh Musa Hitam selalu memberi maklumat salah kepada Tun Mahathir.
Kata Sanusi, kumpulan AIDS itu tidak pernah wujud, bahkan kejatuhan Musa adalah kerana kesalahan dan kelemahannya sendiri.
Bahkan Sanusi juga memberitahu, berbanding Anwar Ibrahim dan Daim, beliau lebih mempunyai hubungan yang akrab dan selalu bekerjasama dengan arwah Megat Junid Megat Ayob dan Kip Bahadom dalam kerja-kerjanya berkaitan UMNO.
Dalam tulisan di blognya, Sanusi juga memuatkan perbualan Whatsapp antara beliau dengan Daim Zainuddin di mana bekas Menteri Kewangan itu tanpa ragu-ragu menyifatkan buku “Frankly Speaking”  itu adalah sebuah karangan “fiction”.
Kemudian Tun Mahathir turut menyanggah beberapa fakta dalam buku itu, antaranya berkaitan kesetiaan mutlak dalam pentadbirannya sebagaimana yang didakwa oleh Musa Hitam.
Kata Tun Mahathir, beliau tentu akan memecat Musa Hitam sebagaimana Najib memecat Muhyiddin jika kesetiaan mutlak menjadi keutamaannya.
Semua orang tahu, selepas meletakkan jawatan sebagai Timbalan Pedana Menteri, Musa bukan saja dikekalkan sebagai Timbalan Presiden UMNO dan tidak dihalang berpakat dengan Tengku Razaleigh dalam pertandingan 1987 untuk menentang Tun Mahathir, bahkan dilantik kemudiannya sebagai duta bertaraf menteri.
Terbaru, Tun Abdullah Ahmad Badawi pantas menjawab “No,No,No” berhubung dakwaan Musa bahawa beliau meletakkan syarat kepada Najib agar melantik Muhyiddin Yassin sebagai Timbalan Perdana Menteri sebagai syarat pengundurannya.
Sesiapa pun yang mengikuti perkembangan dalam era kepimpinan Tun Abdullah, tentu faham dan merasakan adalah mustahil beliau berbuat demikian kerana Muhyiddinlah yang memaksa pengundurannya diawalkan.
Lalu, apa yang tinggal lagi dalam “Frankly Speaking” sekarang ini? Fakta atau auta? (SH 25/08/2016).

0

0

votes
Article Rating
Kongsikan artikel ini


PEMIMPIN UMNO AKAN MASUK BERSATU?

Tengku Razaleigh Hamzah mengingatkan pimpinan UMNO dan BN agar tidak memandang rendah terhadap kewujudan BERSATU kerana percaya parti itu mampu memberi cabaran dalam PRU 14 akan datang.
Kata Ahli Parlimen Gua Musang itu,  BERSATU dikepalai oleh bekas-bekas pemimpin yang berpengaruh seperti Tun Mahathir Mohamad dan Muhyiddin Yassin dan nama mereka juga masih disanjung ramai.
Jangan pandang mudah kerana BERSATU boleh jadi merupakan pencabar yang gagah dan mampu menggugat UMNO, ujarnya lagi.
Tetapi, adakah UMNO dan BN benar-benar melihat BERSATU sebagai cabaran kepada mereka?
Berapa ramaikah yang sedar mengenainya dan kemudian berusaha memperkuatkan UMNO di bahagian masing-masing?
Jika dilihat secara umum, pimpinan UMNO seolah-olah tetap selesa dan yakin mereka akan kekal berkuasa, meskipun setelah wujudnya BERSATU.
Di peringkat pimpinan yang selalu muncul di media, majoritinya lebih banyak memperlekeh kewujudan BERSATU sebagai tidak mampu memberi cabaran kepada UMNO, malah ramai juga yang meramalkannya akan menerima nasib seperti Semangat 46 akhirnya.
Selain itu, tidak ternampak sama sekali usaha luar biasa di peringkat akar umbi oleh pimpinan UMNO untuk lebih memperkukuhkan parti atau menambah keyakinan rakyat terhadap BN.
Semuanya macam biasa-biasa saja, tiada apa-apa yang berubah pun berbanding setahun atau dua tahun yang lalu.
Kenapa ini berlaku? Tidak bimbangkah mereka UMNO kehilangan kuasa?
Dalam tinjauan rambang kepada beberapa pimpinan UMNO di seluruh negara, mereka sebenarnya bukan tidak bimbang atau gundah gulana dengan wujudnya BERSATU ini.
Namun, kata mereka, apa yang boleh dilakukan lagi memandangkan semua masalah yang berlaku adalah disebabkan oleh Najib Razak dan selagi beliau kekal, kecelaruan akan terus berlaku.
Usaha-usaha pemulihan parti atau meningkatkan kerja di peringkat akar umbi juga, kata mereka, tidak mungkin menampakkan sebarang kesan selagi punca segala masalah dalam parti dan negara masih tercongok di Putrajaya.
Bagaimana jika UMNO dan BN kalah pilihanraya nanti? Tidak bimbangkah menjadi pemimpin dalam parti yang tidak ada kuasa?
“BERSATU tidak banyak berbeza dengan UMNO, malah pemimpinnya juga adalah bekas pemimpin UMNO. Kita juga yakin sebahagian besar yang akan menyertai BERSATU nanti adalah juga bekas ahli-ahli UMNO.
“Jika UMNO kalah dan BERSATU menjadi sebahagian kerajaan baru, ketika itu kita akan memilih untuk menyertai BERSATU untuk meneruskan perjuangan.
“Apa yang susahnya….sekarang biarlah Tun Mahathir memperkuatkan BERSATU dulu.”
Alamak, macam tu pulak!! (SH 25/08/2016).

0

0

votes
Article Rating
Kongsikan artikel ini


ALAHAI DATUK BANDAR…

Susulan penahanan seorang Pengarah DBKL  kerana didakwa terbabit rasuah dan laporan media kemudian mendedahkan antaranya kerana dipercayai memiliki sehingga 31 unit kondominium mewah di sekitar Kuala Lumpur, sekurang-kurangnya 30 lagi akan turut sama disiasat oleh SPRM.
Sebahagian mereka juga dipercayai terlibat sama memiliki unit-unit kondominium mewah dengan menandatangani perjanjian jual beli dengan syarikat pemaju secara percuma dan kemudian menjualnya dengan harga pasaran apabila ia siap.
Tetapi, Datuk Bandar Kuala Lumpur, Mohd Amin Nordin Abd Aziz menyifatkan semua yang berlaku ini bakal menjejaskan moral kakitangan DBKL.
Semua ini memberi kesan kepada moral kakitangan kami, katanya dengan ringkas.
Menjejaskan moral pulak?
Apakah jika tiada tangkapan dan penahanan oleh SPRM, bermakna moral kakitangan DBKL akan sentiasa berada di tahap yang tinggi?
Mana lebih penting,  moral kakitangan DBKL atau membanteras gejala rasuah yang makin menggila?
Alahai….(SH 26/08/2016).

0

0

votes
Article Rating
Kongsikan artikel ini


APA HAL PULAK NI??

Berikut adalah pemakluman yang diterima daripada Tamrin Ghafar lewat malam tadi:-
Sukacita dimaklumkan satelah memikir dengan teliti maka saya memutuskan perkara2 berikut :
1) Tidak akan menyertai Parti baru yang sedang diusahakan oleh TSMY
2) Menarik diri dari Seketeriat Deklarasi Rakyat yang diketuai oleh Tun Mahathir.
Keputusan ini adalah muktamad .
Ia berkuatkuasa mulai hari ini.
Jumaat
26hb Ogos 2016
Tamrin Tun Ghafar
Bukan setakat tidak mahu menyertai parti BERSATU yang dipimpin oleh Muhyiddin Yassin, bahkan Tamrin juga mengumumkan menarik diri daripada seketariat Deklarasi Rakyat yang diusahakan oleh Tun Mahathir Mohamad.
Tamrin, seperti mana yang diketahui umum adalah antara 50 orang dalam kumpulan pertama yang menandatangani Deklarasi Rakyat bagi mendesak pengunduran Najib sebagai Perdana Menteri.
Apa hal pulak ni?? (SH 26/08/2016).

0

0

votes
Article Rating
Kongsikan artikel ini


ADAKAH TUN RAZAK JUGA PENGKHIANAT KERANA BEKERJASAMA DENGAN PEMBANGKANG
SELEPAS TRAGEDI 1969?

Berikut ini adalah tulisan seorang “bangsa Kelantan” yang menetap di luar negara berdasarkan tontonannya secara live ucapan Tun Mahathir Mohamad di Ketereh pada 26 Ogos lalu.
Tulisan ini sudah banyak tersebar di media sosial serta grup Whatsapp dan dikongsikan di sini untuk kebaikan kita bersama, mudah-mudahan perubahan semakin dekat dengan hati kita. (SH 28/08/2016)
1. Malam tadi saya menonton lintas langsung program Bicara Rakyat di kampung saya, Ketereh. Kelantan. Program tersebut menampilkan Tun Dr Mahathir, Tan Sri Muhyiddin Yassin dan Datuk Seri Mukhriz Mahathir.
2. Saya bersengkang mata hingga jam 2:00 pagi waktu Hobart untuk menonton kesemua ucapan dimana Tun M menjadi penceramah terakhir.
3. Telah menjadi kebiasaan saya sejak dari kecil, saya cuba untuk tidak melepaskan peluang mendengar atau membaca ucapan Tun M, terutamanya dalam program-program politik.
4. Ini kerana ucapan beliau sarat dengan maklumat-maklumat dan fakta-fakta yang menarik.
5. Dalam ucapan malam tadi, beliau menyentuh tindakan pemimpin-pemimpin BN yang mengutuk beliau kerana bekerjasama dengan pembangkang.
6. Beliau menekankan bahawa di dalam politik, strategi amatlah penting. Menurut Tun M, selaku belas Pengerusi BN, rahsia BN menang di dalam pilihanraya ialah kerana mereka tidak bertanding melawan sesama sendiri.
7. Tun M menegaskan bahawa kita perlu ingat yang Tun Razak menubuhkan Barisan Nasional selepas tragedi 13 Mei dengan bekerjasama dengan parti-parti pembangkang di waktu itu seperti Gerakan, PPP (People’s Progressive Party), SUPP dan juga PAS. Menurut Tun M, DAP pada masa itu juga dijemput untuk bersama, tetapi parti tersebut menolak.
8. Oleh itu, menurut Tun M, bukanlah sesuatu yang pelik sekiranya BERSATU bersedia bekerjasama dengan parti-parti pembangkang yang lain. Tun Razak bekerjasama dengan pembangkang pada waktu itu untuk mewujudkan sebuah kerajaan yang kukuh.
9. Ini satu hujah yang amat menarik!
10. Jika kita imbas kembali, dalam Pilihanraya Umum 1969, Gerakan telah Berjaya menubuhkan kerajaan di Pulau Penang dengan merampasnya dari MCA. PPP pula hampir membentuk kerajaan di Perak (hanya kekurangan dua kerusi) manakala PAS pula membentuk kerajaan di Kelantan.
11.  Pada 1972, Gerakan dan PPP menyertai Parti Perikatan. Ianya kemudian diikuti oleh PAS. Akhirnya pada 1973, Barisan Nasional dibentuk.
12. Oleh itu, jika pemimpin BN berkata tindakan BERSATU yang sedia bekerjasama dengan pembangkang adalah satu pengkhianatan kepada orang Melayu, bukankah ianya bermakna mereka berkata tindakan Allahyarham Tun Abdul Razak bergabung dengan pembangkang dalam membentuk BN juga satu pengkhianatan? Bayangkan jika DAP bersetuju untuk bersama BN ketika itu!
13. Bagi saya, ianya bukanlah satu pengkhianatan. Tetapi satu strategi politik yang ampuh untuk membentuk kerajaan yang kukuh dan stabil selepas negara melalui tragedi 13 Mei.
.
14. Sama-samalah kita fikirkan!
Dr Radzi Jidin
Hobart
Australia
27 Ogos 2016
Untuk FB Bicara Malaysia

0

0

votes
Article Rating
Kongsikan artikel ini


LAWAK NAJIB

Hahaha….hehehe…hihihi…hohoho…
Kahkahkah…kehkehkeh…kihkihkih…kohkohkoh…
Ketawa tak berhenti-henti semua makhluk, bukan saja manusia, tetapi juga segala isi hutan di Cameron Highlands hari ini apabila Najib Razak mencabar mana-mana pihak yang tidak berpuas hati terhadap kepimpinannya agar bertanding menentang beliau dalam pemilihan UMNO yang akan datang.
Kalau nak jatuhkan saya, bertandinglah dalam UMNO tapi jangan runtuhkan UMNO, kata beliau ketika merasmikan Mesyuarat Perwakilan UMNO Cameron Highlands, pagi tadi.
Pernah kita dengar Najib mencabar sesiapa menentangnya sebagai Presiden UMNO sebelum ini?
Kenapa hanya berani mencabar selepas memecat Muhyiddin Yassin, Mukhriz Mahathir serta setelah menggantung keahlian Shafie Apdal yang kemudian membuatkannya keluar daripada UMNO.
Kenapa tidak berani melakukan cabaran sebelum ini?
Jika benar sedia dan tidak takut ditandingi, mengapa mereka yang mengkritik dan berbeza pendapat sebelum ini, semuanya dibuang dan diketepikan daripada UMNO?
Begitu juga, kenapa pemilihan UMNO yang sepatutnya diadakan tahun ini tidak berani diadakan mengikut jadual, sebaliknya ditangguhkan untuk memberi laluan PRU 14 diadakan terlebih dahulu?
Andai benar sedia dilawan dan tidak takut dicabar, bukankah tahun lepas lagi Najib seharusnya sudah mengumumkan pemilihan UMNO tidak ditangguhkan dan tidak ada sesiapa juga dipecat hanya kerana menegurnya?
Siapa yang Najib nak kelentong agaknya?
Hahaha..hehehe…hihihi…hohoho…kahkahkah…kehkehkeh…kihkihkih…kohkohkoh…. (SH 27/08/2016).

0

0

votes
Article Rating
Kongsikan artikel ini


YANG PENTING #TANGKAP MO1 TERTANGKAP DI HATI KITA

Petang ini akan berlangsung perhimpunan #Tangkap MO1 anjuran Persatuan Mahasiswa Melayu di Dataran Merdeka, Kuala Lumpur.
Pemimpin-pemimpin utama Pakatan Harapan dijangka akan turut hadir memberi sokongan dalam perhimpunan tersebut. Dilaporkan juga bahawa Tun Mahathir Mohamad akan hadir sama sebagai memenuhi jemputan dan untuk memberikan sokongan.
Bagaimanapun, gerakan baju merah yang sebelum ini bertekad mahu menunjukkan bantahan terhadap himpunan #Tangkap MO1 telah membatalkan hasrat mereka.
Alasan yang diberikan kononnya ia hanya perhimpunan budak-budak kecil yang tidak mungkin disertai ramai orang.
Ia tidak akan berjaya seperti himpunan Bersih, paling tidak 100 atau 200 orang akan hadir. Kalau berjaya menghimpunkan 1000 atau 2000,  ia sudah dianggap berjaya, kata Jamal Md  Yunus cuba memperkecil-kecilkan perhimpunan #Tangkap MO1 petang ini.
Usaha mahasiswa ini sebenarnya adalah langkah terpuji untuk menyedarkan rakyat tentang kemelut besar yang sedang melanda negara kita. Berapa ramai yang akan hadir dan sama ada MO1 akan ditangkap oleh pihak berkuasa negara kita atau sebaliknya,  ia bukanlah isu yang sangat penting sebenarnya.
Kehadiran mencecah 5000 atau 10,000 adalah bonus bagi  gerakan mahasiswa terbabit. Tetapi, rasanya bukanlah masalah besar bagi mereka untuk mendapatkan kehadiran sebanyak 2000 atau 3000 orang.
Yang penting MO1 atau Malaysian Official 1 telah menjadi sebutan dunia dan dikenalpasti oleh pihak Jabatan Kehakiman AS dan FBI sebagai telah menerima wang 1MDB sebanyak AS$731 juta atau hampir RM3,000 juta ke dalam akaun bank peribadinya.
Pihak berkuasa negara kita mungkin tidak akan berbuat apa-apa, malah proses tindakan di Amerika juga barangkali memakan masa yang agak lama. Pembekuan harta Jho Low dan Riza Aziz pun belum selesai lagi. Selepas harta-harta tersebut dibekukan, biasanya barulah proses-proses seterusnya akan bermula.
Maksud lebih besar mahasiswa mengadakan himpunan #Tangkap MO1 adalah agar salah laku MO1 sentiasa melekat atau tertangkap di hati setiap kita. Kesalahan yang dilakukan MO1 sebagaimana disebut dalam kertas mahkamah Jabatan Kehakiman AS bukanlah kesalahan biasa, bahkan luar biasa serta memecahkan rekod dunia.
Jika kita begitu benci benci dan selalu mengutuk semua jenis pencurian, daripada yang besar sehinggalah kepada kecurian sebiji telur ayam atau kehilangan wang tabung masjid, memang jenis manusia paling terkutuk saja yang sanggup berdiam diri terhadap kehilangan wang sehingga RM3,000 juta banyaknya.
Tidak kira berapa ramai yang hadir petang ini, mahasiswa mesti terus menyedarkan rakyat melalui himpunan #Tangkap MO1 ini secara berterusan sehingga tarikh PRU 14 diadakan.
Kalaupun tidak dapat ditangkap sepertimana mudahnya menangkap Pokeman Go, yang lebih kita mahu ialah MO1 benar-benar tertangkap di hati rakyat yang akan diterjemahkan dalam kotak-kotak undi pilihanraya nanti. (SH 27/08/2016).

0

0

votes
Article Rating
Kongsikan artikel ini